زایینی: ٠٥-٠٦-٢٠١٧ - هەتاوی: ١٣٩٦/٠٣/١٥ - ٢١:١١ تاران\nمەتەڵێکی کوردی هەیە کە دەڵێ؛ گەر مارت بریندار کرد و نەتکوشت، بە ڕێبوارانەوە دەدا و ڕەنگە ڕۆژێک بە خۆتیشەوە بدات. ئەمە چیرۆکی ئەم ساڵانەی دوایی ئورووپا و ئامریکایە.\nلە ڕۆژهەڵاتی نێوەڕاستی پرکێشە و ستەمکاریدا، بێداد و چەوسانەوە و سەرەڕۆیی حوکم دەکا و دەسەڵاتی هەموو کۆمەڵگاکانی گرتۆتەوە. لە وەها جوغرافیایەکی سیاسیدا، سەرکوت و بێداد هۆکارن بۆ ناڕەزایی دەربڕین و لەولاشەوە، بڕوا و بیرۆکەی دژەئازادی و کۆنەپەرستانە، هۆکاری سەرەکیی پەرەدان بە ستەم و توند و تیژین.\nلەم گۆماوە لێڵەی ڕۆژهەڵاتی نێوەڕاستدا تێرۆریزم، تێرۆریزم بەرهەم دێنێتەوە و توندئاژۆیی دەکرێ بە بیانوویەک بۆ توندئاژۆیی بەرانبەر. بەم شێوازە، سیمای سیاسیی ڕۆژهەڵاتی نێوەڕاست پڕە لە ئاگر و ئاسن و خوێن!\nدەسەڵاتی کۆماری ئیسلامیش کە ماکەی هەموو ئیدئۆلۆژیە تێرۆریستییەکانە، لە توندو تیژی و توندئاژۆیی سەلەفی جیهادییەکانی هەڵقوڵاوی ئەشکەوتە تاریکەکانی دواکەوتوویی، کەڵکی نابجێ وەردەگرێ و هەم بە ڕواڵەت دژایەتییان دەکا و هەم ژێربەژێر هاندەر و یارمەتیدەریان دەبێ، هەر وەک چۆن لە پێوەندیی کۆماری ئیسلامی و تاڵیباندا بەڵگە دەرکەوت و وتەبێژی تاڵیبان باسی ڕێککەوتنیانی لەگەڵ تاران کرد.\nچەند ساڵێکە لە سووریە، هەموو توندئاژۆیی وتێرۆریزمێک بە ڕواڵەت جیاواز، بەڵام بە نێوەڕۆک یەکسان و هاوشێوە گێژاو دەنێنەوە و گەردەلوولی دژایەتیی ژیانی ئازاد و بەختەوەرانە هەڵ دەکەن. کۆماری ئیسلامی و کلک و لق و دەسکەتەورەکانی، زۆرانبازی لەگەڵ ئەلقاعیدە و بەرەی نوسرە و داعش و ... دەکەن و ژێر بەژێریش یارمەتیی یەکتر دەدەن تاکوو هیچیان لە نێو نەچن و بەم شێوەیە بیانووی درێژەدان بن بۆ یەکتری.\nلەم گێژاوی دژە مرۆییەدا هەڵوێستی ئورووپا و ئامریکا، هەڵوێستێکی ناتەواو بووە و هەرچەند بۆردومانی داعشیان کردووە و هەڕەشەیان لە بەشار ئەسەد و کۆماری ئیسلامی و حیزبوڵڵا و دۆستانیان کردوە، بەڵام هەڵوێستەکانیان وەکوو بریندار کردنی ماری مارخۆر بووە!\nجیهانی ڕۆژئاوایی وایان دەزانی گەر شەڕی سووریە گەمارۆ بدرێ، جار جارێکیش لایەنێکیان لاواز بکرێ، دەتوانن بەڵای تێرۆریزم لە خۆیان دوور بخەنەوە و ئاگری شەڕ تەنیا سووریە و عێراق دەگرێتەوە و لەو چوارچێوەدا بەرتەسک دەبێتەوە، بەڵام ڕووداوەکانی فەڕانسە و ئاڵمان و بێلژیک و بریتانیا و ... نێشانیان دا و دووبارە سەلماندیانەوە کە تێرۆریزم لە ناوچەیەک بەرتەسک نابێتەوە و ئەم ئاگرە تەشەنە دەستێنێ.\nتەنیا بریندارکردنی ماری تێرۆریزم وەڵامدەر نیە و پێویستە هەردوو سەری مارەکە هەم لە تاران و هەم لە ڕەوتی سەلەفی جیهادی پان بکرێتەوە، دەنا ئەم دوانەی ئاشقە و ماشقە زاوزێ دەکەن و هیچ گۆشەیەکی جیهان ئارامیی تێدا نامێنێ.


https://1baiser.com سوڵتانسازی و هاوپه‌یمانێتیی یه‌ده‌گ |\nHome بیروڕا سوڵتانسازی و هاوپه‌یمانێتیی یه‌ده‌گ\nئێستا له گۆڕه‌پانی سیاسیی عێراقدا زیاتر له یاریزانێكی سیاسی هه‌یه كه جگه له‌وه‌ی به نیازی پێشڕه‌وایه‌تیكردنی حكومه‌تی داهاتووه خه‌ونیش به پۆست و ده‌ستكه‌وتی زۆره‌وه ده‌بینێت. بوونی زیاد له یاریزانێك ئاماژه‌یه بۆ ئه‌گه‌ری درووستبوونی زۆرتر له هاوپه‌یمانێتییه‌ك. به‌ڵام له هه‌موو بارێكدا، ئه‌گه‌ر یه‌ك هاوپه‌یمانێتی گه‌وره یان زۆرینه درووست ببێت، یان چه‌ند هاوپه‌یمانێتییه‌ك هه‌بن، ئه‌وا موقته‌دا سه‌در، وه‌ك براوه‌ی یه‌كه‌م، تاكه سوڵتانساز و پاشای درووستكه‌ری ئه‌و هاوپه‌یمانێتییه ده‌بێت كه خۆی ده‌یه‌وێت. له ده‌ره‌وه‌ی ئه‌م هاوكێشه‌یه، ڕه‌نگه هیچ كه‌سێك و هاوپه‌یمانێتییه‌ك نه‌توانێت به ئاسانی ڕه‌نگرێژی سیاسه‌تی چوارساڵی داهاتووی عێراق بكات ئه‌ویش له‌به‌ر هۆیه‌كی ساده: چونكه سه‌در ده‌توانێت نائارامی و دۆخی ناجێگیر درووست بكات هه‌روه‌ك چۆن ئه‌زموونی ڕابردووی ئه‌م كه‌شیشه ئاینییه ئه‌مه‌ی سه‌لماندووه.\nدرووستكردنی هاوپه‌یمانێتی بابه‌تی سه‌ره‌كی شانۆی سیاسی عێراق و ئه‌وله‌ویه‌تی هێزه براوه‌كانه. هه‌موو ئه‌و حزب و لایه‌نانه‌ی خاوه‌ن كورسیی زۆر و چاویان له ده‌سكه‌وتی سیاسییه له حكومه‌تی داهاتوودا، هه‌ڵسه‌نگاندنی جۆری ئه‌و هاوپه‌یمانێتییه‌یان كردووه كه به‌نیازن تێیدا به‌شداربن. ئه‌و لایه‌نانه‌ی تا ڕاده‌یه‌ك بۆچوونه‌كانیان له یه‌كدییه‌وه نزیكه، یان ده‌یانه‌وێت نه‌یاره‌كانیان بخه‌ن و له ده‌سه‌ڵات دووریان بخه‌نه‌وه، ئه‌گه‌ری چوونه نێو یه‌ك هاوپه‌یمانێتییان هه‌یه. ئه‌شێ نزیكی بۆچوونه‌كانیان له به‌رامبه‌ر سیاسه‌تی ناوخۆیی و ده‌ره‌كی وڵاتدا بێت. یان بوونی زیاتر له هۆكارێك بێت بۆ درووستكردنی هاوپه‌یمانێتی.\nله ڕووی تیۆرییه‌وه مۆدێلی ئه‌و هاوپه‌یمانێتییه‌ی ئه‌گه‌ری درووستبوونی هه‌یه له دوای هه‌ر هه‌ڵبژاردنێك، له وڵاتانی فره حزبیدا، له سێ حاڵه‌ت تێپه‌ڕ ناكات.\nیه‌كه‌م: هاوپه‌یمانێتیی نێوان ته‌نیا دوو لایه‌ن كه جگه له خۆیان حه‌ز به پێكهێنانی هاوپه‌یمانێتی له‌گه‌ڵ هیچ لایه‌نێكی دیكه ناكه‌ن. له وڵاتانی فره ئێتنیكدا، جگه له هۆكاری تائیفی و ئاینی، هۆكاری تر ئه‌وه‌یه ئه‌و دوو لایه‌نه وه‌ك دوو دڵخوازی سیاسی، یاریزانی سه‌ره‌كی گۆڕه‌پانه‌كه‌ن و به‌م هاوپه‌یمانێتییه زۆرینه پێك ده‌هێنن و پێویستیان به هیچ لایه‌نێكی دیكه نابێت بۆ درووستكردنی حكومه‌ت. له ڕووی پراكتییكییه‌وه ئه‌م جۆره بۆ دۆخی ئێستای عێراق نابێت چونكه پێكهێنانی حكومه‌ت پێویستی به بوونی 165 كورسییه له ئه‌نجومه‌نی نوێنه‌ران. واته زیاتر له دوو لایه‌ن پێویسته بۆ هاوپه‌یمانێتی زۆرینه. له‌م دۆخه‌دا نه سه‌در و نه هیچ لایه‌نێكی تر به پێكهێنانی هاوپه‌یمانێتی نێوانیان ناتوانن حكومه‌ت درووست بكه‌ن.\nدووه‌م: له ئه‌گه‌ری پێكنه‌هێنانی هاوپه‌یمانێتی نێوان ته‌نیا دوو لایه‌ن ئه‌وا هه‌ر یاریزانێكی سه‌ره‌كی هه‌وڵی هاوپه‌یمانێتی سێ قۆڵی ده‌دات.سێ لایه‌ن كه دڵخوازی یه‌كترن، تا ڕاده‌یه‌كی زۆر له هه‌موو ڕوویه‌كه‌وه یه‌كدیان قبووڵ و به باشی هه‌ڵسه‌نگاندنیان بۆ یه‌كتر كردووه ده‌توانن بڕیار له درووستكردنی ئه‌م هاوپه‌یمانێتییه بده‌ن. بۆ دۆخی عێراق، ئه‌و هاوپه‌یمانێتییه‌ی له‌م باره‌دا پێكده‌هێنرێت هه‌ر سێ لایه‌نێك ده‌گرێته‌وه كه ڕێژه‌ی كورسییه‌كانیان بگاته 165 كورسی. به مانایه‌كی تر، ئه‌گه‌ری پێكهێنانی زیاد له هاوپه‌یمانێتییه‌ك له ئارادایه چونكه ئه‌و لایه‌نانه‌ی كورسیان بردووه‌ته‌وه له سیان زیاترن. بۆ نموونه، سه‌در ده‌توانێت له‌گه‌ڵ دوو لایه‌نی تر كه ڕێژه‌ی كورسییه‌كانیان زۆره بچێته ناو یه‌ك هاوپه‌یمانێتییه‌وه. یان سێ لایه‌نی تر كه بتوانن ئه‌و ڕێژه‌یه مسۆگه‌ر بكه‌ن بۆ درووستكردنی حكومه‌ت پێویسته.\nسێیه‌م: هاوپه‌یمانێتی نێوان چه‌ند لایه‌نێك كه زیاد له سێ حزب و یاریزانی سیاسی تێیدا به‌شداربن تا ئه‌گه‌نه ئه‌و ئاسته‌ی هاوپه‌یمانێتی زۆرینه پێكده‌هێنن. له‌م حاڵه‌ته‌دا هه‌موو لایه‌كی به‌شدار یه‌كدی قبووڵه و كه‌س ڤیتۆی له‌سه‌ر كه‌س نییه. ئه‌گه‌ر به‌پێی تویته‌كانی سه‌در بێت پێكهێنانی هاوپه‌یمانێتییه‌كی له‌م چه‌شنه ئه‌گه‌رێكی كراوه‌یه.\nله ڕاستیدا چونكه هاوپه‌یمانێتییه‌كه‌ی سه‌در زۆرینه‌ی كورسییه‌كانی په‌رله‌مانی بردووه‌ته‌وه بۆیه وه‌ك یاریزانێكی سه‌ره‌كی دوای هه‌ڵبژاردن له‌لایه‌ك هه‌م هاوپه‌یمانێتی یه‌ده‌گی هه‌یه و له‌لایه‌كی تریشه‌وه هه‌م وه‌ك میدیای خۆرئاوایی باسی ده‌كه‌ن سوڵتانساز یان پاشا درووستكه‌ری چوار ساڵی داهاتووه.\nبێگومان سه‌در له‌لای خۆیه‌وه گه‌ڵاڵه‌ی هاوپه‌یمانێتی داهاتووی كردووه. هه‌ڵسه‌نگاندنی ئه‌و لایه‌نانه‌ی كردووه كه ده‌یه‌وێت له‌گه‌ڵیاندا حكومه‌ت پێكبهێنێت. به مانایه‌كی تر له ئێستاوه هاوپه‌یمانێتی یه‌ده‌گی هه‌یه. بڕیاری كۆتاییش بۆ درووستكردنی هاوپه‌یمانێتییه‌كی زۆرینه وه‌ستاوه‌ته سه‌ر ئه‌وه‌ی تا چه‌ند لایه‌نه‌كانی تر به داواكارییه‌كانی ڕازیی ده‌بن. بوونی هاوپه‌یمانێتی یه‌ده‌گ بۆ حزب و لایه‌نه‌كانی تریش هه‌ر ڕاسته. به‌ڵام دواجار ئه‌وه كه‌سی یه‌كه‌می ئه‌و حزب و لایه‌نانه‌ن كه بڕیار ده‌ده‌ن له‌گه‌ڵ كێدا بچنه یه‌ك به‌ره‌وه.\nسوڵتانسازی یان درووستكه‌ری پاشا، كه یه‌كێكه له هه‌ره گرنگترین پرسه‌كان، له هاوپه‌یمانێتی یه‌ده‌گدا وابه‌سته‌ی ڕێككه‌وتنی نێوان لایه‌نه‌كانه. تا ڕێژه‌ی هاوپه‌یمانێتییه‌كان زۆرتر بێت ئه‌وا سوڵتانسازی له‌به‌رده‌م ئه‌گه‌ری جۆراوجۆردایه. بۆ نموونه، له‌به‌رئه‌وه‌ی هه‌ر لایه‌نێك كاتێك ده‌چێته ناو ئه‌و هاوپه‌یمانێتییه‌ی كه خۆی مه‌به‌ستییه‌تی و به دڵیه‌تی ئه‌وا زۆرترین ئاره‌زووی درووستكردنی پاشای هه‌یه كه لێره‌دا مه‌به‌ست لێی پۆستی سه‌رۆكی ئه‌نجومه‌نی وه‌زیرانه. ئه‌و دابه‌شبوونه‌ی له نێوان لایه‌نه پێكهێنه‌ره‌كانی هاوپه‌یمانێتی زۆرینه درووست ده‌بێت له‌باره‌ی سوڵتانسازییه‌وه ده‌رگا به ڕووی ناسازان له نێوان لایه‌نه‌كاندا ده‌كاته‌وه. كه ئه‌مه‌ش هۆكارێكه بۆ دواكه‌وتنی پێكهێنانی حكومه‌ت.\nدواجار، سه‌ره‌ڕای ئه‌وه‌ی مه‌سه‌له‌ی پێكهێنانی هاوپه‌یمانێتی له نێوان لایه‌نه عێراقییه‌كاندا هێشتا له بواری مشتومڕ و گفتوگۆدایه، به‌ڵام هه‌ر لایه‌نێك له‌لای خۆیه‌وه به ناراسته‌وخۆ نه‌خشه‌ی هاوپه‌یمانێتی یه‌ده‌گی كێشاوه له‌حاڵه‌تێكدا ئه‌گه‌ر هاتوو ئه‌وه‌ی خۆی ده‌یویست نه‌هاته‌دی. فۆرمی هاوپه‌یمانێتییه‌كان بڕیار له‌سه‌ر سوڵتانسازی یان ئه‌وه‌ی پێی ده‌وترێت درووستكه‌ری پاشا ده‌دات. ئه‌م دوو پرسه له گرنگترین پرسه‌كانی ئێستای عێراقن.\nڕەزا چاوڕەش ئەڵقەی پەنجە بڵاو دەکاتەوە\nڕێگەیەكی ڕاست هەیە بۆ كۆتاییپێهێنانی جەنگ لە سوریا\nدینا گۆرانی بۆ شێرپەنجە دەڵێت


حەماس سنووری غەززە لەگەڵ ئیسرائیل دادەخات\nحەماسی دەسەڵاتداری غەززە ڕۆژی یەکشەممە سنووری سەرەکی ناوچەکەی لەگەڵ ئیسرایل داخست دوابەدوای کوشتنی ملیتانێکی باڵای ڕێکخراوەکە.\nگوتەبێژی وەزارەتی ناوخۆی حەماس ئەیاد ئەلبۆزوم گوتی دەروازەی ئەرزی سنووری بە تەواوەتی بۆ هاتووچۆی هەردوولا دادەخرێت هەتا بڕیاری داهاتوو.\nئەم هەنگاوە دەگمەنە پاش ئەوە بوو کە شەوی هەینی ملیتانێکی باڵای حەماس مازن فەقحە لە دەروازەی چوونە ناو شاری غەززە بە کوژراوی دۆزرایەوە. گروپی ملیتانی ئیسلامی حەماس کە فەرمانڕەواێتی غەززە دەکات ڕایگەیاند ، فەقحە چوار گولە بە دەمانچەی بێدەنگ لە سەری دراوە و ئیسرائیلی بە کوشتنەکەی تاوانبار کردووە بەبێ خستنە ڕووی هیچ بەڵگەیەک.\nلەو کاتەوە حەماس دەیان خاڵی پشکنینی لە سەرانسەری کەرتی غەززە داناوەو کە شۆفێرەکان ڕادەگرن و داوای ناسنامەیان لێدەکەن. داخستنی سنووری ئەرز ڕۆژنامەوانان، کارمەندانی هاریکاری و ئەو نەخۆشانەش دەگرێتەوە کە پێویستیان بە چارەسەری هەیە لە ئیسرائیل.\nفەقحە کە 9 جار سزای زیندانی هەتا هاتای دراوە بە تاوانی پلاندانان بۆ هێرشی خۆکوژی دژ بە ئیسرائیلییەکان، لە ساڵی 2011 ئازاد کرا لەگەڵ 1 هەزار کەسی تر وەکو بەشێک لە گۆڕینەوەی زیندانیان لەگەڵ سەربازی ئیسرائیلی گیلاد شالیت.\nڕۆژی شەممە هەزاران کەس لە پشتیوانانی لە ناویاندا ڕێبەرە باڵاکانی بزوتنەوەی حەماس لە غەززە بەشدارییان لە مەڕاسیمی بەخاک سپاردنەکەی کرد و پەیمانی تۆڵە سەندنەوەیان دا.\nهەتا ئامادە کردنی ئەم هەواڵە ئیسرائیل هیچ لێدوانێکی لەسەر ئەو کوشتنە نەداوە.


سه‌ربازانی حکومه‌تی سوریا گوندێکی سه‌ره‌کی له ناوچه‌ی ئیدلب ده‌گرن\nهێزه‌کانی حکومه‌تی سوریا گوندێکی گرنگیان له هه‌ریمی ئیدلیب گرت، و له شارۆچکه‌یه‌کی گه‌وره‌ی ژێر ده‌سه‌ڵاتی سه‌رهه‌ڵداوان نزیک ده‌بنه‌وه، وه‌ک میدیای حکومه‌تی و چالاکانی ئوپوزسیۆن گوتیان.\nگرتنی گوندی حه‌بیت ڕێگای بۆ هه‌ریمه‌کانی باشووری ئیدلب ئاواڵا ده‌کاته‌وه، که دانیشتوانی 3 ملیۆن که‌سن، ئه‌وانه‌ی گه‌لێکیان له به‌شه‌کانی دیکه‌ی وڵات ئاواره‌ی ئه‌و شوێنه بوونه. حه‌بیت هه‌روه‌ها له نزیک شارۆچکه‌ی خان شیخوونه، که له وه‌تا 2012 له ده‌ستی سه‌رهه‌ڵداوان دایه و ڕێگای سه‌ره‌کییه‌که‌ی بۆ دمشق ده‌چێت.\nسه‌ربازانی سوریا له هه‌وڵدابوونه ئه‌و ڕێگا سه‌ره‌کییه بپارێزن، که له وه‌تا 2012 داخراوه. ئیدلب شوێنی به هێزی ملیتانه‌کانی سه‌ربه ئه‌لقاعیده و گرووپه‌کانی چه‌کداری دیکه‌ن.\nسه‌ربازانی سوریا له مانگی 4ی ئه‌م ساڵه‌وه خه‌ریکی هێرش بۆ سه‌ر ئیدلب و خاکی ده‌رووبه‌رین. ماوه‌ی سێ مانگ هه‌ڵمه‌تی هێرشه‌کانی ئاسمانی و توپباران زیاتر له 2،000 که‌سی له هه‌ر دوو لا کوشتوون و ده‌وری 400،000 که‌سیش ئاواره‌بوونه.\nناوه‌ندی میدیای له‌شکری سوریا گوتی له‌شکری ولات دوای شه‌رێکی توند له گه‌ڵ ملیتانه‌کانی سه‌ر به ئه‌لقاعیده گونده‌که‌ی گرت.\nڕێکخراوی چاودێری به سه‌ر مافه‌کانی مرۆڤ بنکه له به‌ریتانیا، گیرانی حه‌بیتی وه‌ک "هه‌ره هه‌نگاوی به‌ره‌وپیشچوون" له لایه‌ن هیزه‌کانی حکومه‌ت له 30 مانگی چواره‌وه زانی. ئه‌و ڕێکخراوه گوتی له ئه‌و شه‌ڕه‌دا 18 یاخیبوو و نۆ چه‌کداری لایه‌نگری حکومه‌ت کوژران.\nله ماوه‌ی چه‌ند ساڵی ڕابردوو هێزه‌کانی ئه‌سه‌د له توانایان دا بوو هه‌ره زۆربه‌ی ناوچه‌کانی ژێر ده‌سه‌ڵاتی سه‌رهه‌لداوان له به‌شه‌کانی ولات بگرێتته‌وه، که به‌شه‌کانی خۆرهه‌ڵاتی دمشقیش ده‌گرنه‌وه.


له‌لایه‌ن: - یوسف علی - به‌روار: 2021-07-06-17:25:00 - کۆدی بابەت: 73\nمەسروور بارزانی (لەدایکبووی 2ی ئازاری 1969) کەسایەتی سیاسیی کوردە، لە بەرواری 10ی تەمووزی 2019ـەوە سەرۆکوەزیرانی ھەرێمی کوردستان. مەسروور بارزانی ڕاوێژکاری ئەنجوومەنی ئاسایشی ھەرێمی کوردستان و ئەندامی مەکتەبی سیاسیی پارتی دیموکراتی کوردستانه. مەسروور کوڕە گەورەی مەسعوود بارزانییە و لە ئەمریکا زانستە ڕامیارییەکانی خوێندووە.\nوێڕای ئەوەی بەشێک لە تەمەنی منداڵی لەسەر شاخ بەسەربرد، مەسروور بارزانی خوێندنی ئامادەیی لە ئێران تەواودەکات. دواتر بۆ خوێندنی بەکالۆریۆس چووەتە بەریتانیا و لەوێ کۆرسی زمانی ئینگلیزی خوێندووە. پاشان لە ئەمریکا لەساڵانی 1993بۆ 1997، خوێندنی زانستە سیاسییەکانی لە زانکۆی ئەمریکا لە واشنتۆن دی سی تەواوکردووە، دواتر ماستەری خوێندووە لەسەر ئاشتی و چارەسەری ناکۆکییەکان.\nلەتەمەنی 16 ساڵیدا بۆتە پێشمەرگە لە شۆڕشی گوڵان و لە شەڕی خواکورک بەشداربووە لەبەرامبەر ڕژێمی بەعس. دواتر بۆ خوێندن چووەتە ئێران، بەریتانیا و ئەمریکا تا لەساڵی 1988، گەڕاوەتەوە بۆ کوردستان و لەکۆنگرەی 12ـی پارتی دیموکراتی کوردستان بەئەندامی ناوەندی ھەڵبژێردراوە و دواتر لەناو حزبەکە چەند پلەیەکی دیکەی پێدرا وەک ئەندامی مەکتەبی سیاسیی ھەروەھا کرا بە بەڕێوبەری دەزگای پاراستن لە کۆنگرەی 13ـی پارتی لەساڵی 2010، وەک ئەندامی سەرکردایەتی حیزبەکە پاڵێورا بەڵام وەک ئەندامی مەکتەبی سیاسیی دیاریکرا. لەساڵی 2012 لەلایەن مەسعوود بارزانی سەرۆکی ئەو کاتەی ھەرێمی کوردستان مەسروور بارزانی وەک ڕاوێژکاری ئەنجوومەنی ئاسایش لە ھەرێمی کوردستان دیاری کرد. لە 10ـی تەمووزی 2019، وەک سەرۆکوەزیرانی کابینەی نۆیەمی حکوومەتی ھەرێمی کوردستان دەستبەکاربوو و تا ئێستاش لەو پلەدایە.\n- لە کۆنگرەی 12ـی پارتی دیموکراتی کوردستان بۆ سەرکردایەتی ئەو حیزبە ھەڵبژێردراوە و دواتر بە ئەندامی مەکتەبی سیاسی ھەڵبژێردرا.\n- ساڵی 2005 دەزگای خێرخوازی بارزانی دامەزراندووە.\n- وەک فەرماندە بەشداربووە لە شەڕی داعش لەسەر ئاستی کوردستان و ناوچەکە، و لە ڕووی بەشداری ڕاستەوخۆ لە سەنگەرەکانی پێشمەرگە و شەڕی ھەواڵگری.\n- پەیوەندییەکی فراوانی ھەیە لەسەر ئاستی ھەرێمایەتی و نێودەوڵەتی، و ڕۆڵی ھەبووە لە فراوانکردنی پەیوەندییەکانی ھەرێمی کوردستان.\n- لە پڕۆسەی ئەنجامدانی ڕیفراندۆمی سەربەخۆیی کوردستان ڕۆڵیکی کارای ھەبووە.\nبابه‌ته په‌یوه‌ندیداره‌كان به : مەسروور بارزانی


ڤلۆدیمیر زێلێنسکی، سەرۆکی ئۆکرانیا کە لە چەند کاتژمێری ڕابردوودا لەگەڵ ژمارەیەک لە سەرکردەکانی جیهان وتووێژی کردووە، ئێوارەی ڕۆژی شەممە ڕایگەیاند کە جارێکی تر لەگەڵ جۆو بایدن سەرۆکی ئەمەریکا وتووێژی ئەنجامداوە.\nگوتیشی لەو پەیوەندییەدا لەگەڵ بایدن سەبارەت بە پرسە ئاسایشیەکان و پاڵپشتی دارایی بۆ ئۆکرانیا و بەردەوامبوونی سزاکانی دژ بە ڕووسیا گفتوگۆیان کردووە.\nهاوکاتیش کۆشکی سپی ئێوارەی ڕۆژی شەممە ڕایگەیاند کە جۆو بایدن سەرۆکی ئەمەریکا وتووێژی لەگەڵ ڤۆلۆدیمیر زیلینسکی سەرۆکی ئۆکرانیا ئەنجامداوە.\nکۆشکی سپی لە لێدوانەکەیدا دەڵێت بایدن لە قسەکانیدا لەگەڵ سەرۆکی ئۆکرانیا جەختی لە هەوڵە بەردەوامەکانی ئەمەریکا و هاوپەیمان و هاوبەشەکانی و کەرتی تایبەتی کردوەتەوە لە دژی داگیرکارییەکەی ڕووسیا. بە گوێرەی ڕاپۆرتەکە بایدن بە تایبەتی پێشوازی لە بڕیارەکەی ئێوارەی ڕۆژی شەممەی کۆمپانیای دارایی "ڤیزا" و "مەستەرکارد" کردووە بۆ ڕاگرتنی گەیاندنی خزمەتگوزاری لە ڕووسیا.\nکۆشکی سپی دەڵێت جۆو بایدن لە گفتوگۆکەیدا لەگەڵ زێلێنسکی ڕایگەیاندوە کە بەڕێوبەرایەتییەکەی یارمەتی ئاسایشی و مرۆیی و ئابووری بۆ ئۆکرانیا زیاد دەکات و لە نزیکەوە لەگەڵ کۆنگرێسی ئەمەریکا کار دەکات بۆ دابینکردنی خەرجی زیاتر. هەر لەو پەیوەندییەدا سەرۆکی ئەمەریکا نیگەرانییەکانی سەبارەت بەهێرشەکانی ئەم دواییەی ڕووسیا بۆ سەر کارگە ناوەکییەکەی ئۆکرانیا دووپات کردەوە و ستایشی "کارامەیی و ئازایەتی" ئەو کارپێکەرانەی ئۆکرانیای کرد کە لەو هەلومەرجەدا وێستگەکانیان پاراستووە.


علی قەموور ئیمپراتۆری دەرمانی قاچاخ و هۆکاری کوێربوونی چەندین نەخۆش، ئێوە خۆش\nSunday, 10.25.2020, 2:32\nلە چەند ڕۆژی ڕابردوودا لە بڕێک لە سۆشیال میدیاکاندا، هەواڵی مردنی کەسێک بڵاو بوویەوە بە ناوی [عەلی قەموور].بۆ ئەوانەی ئەم مرۆڤە مردوە ناناسن، هەوڵەدەم لێرەدا پێناسەیەکی کوورت دەربارەی بخەمە ڕوو.\nناوی علی حەسەن سماقەیە، سماقە ناوی ئەو گوندیە کە لێی لەدایک بووە لەدەشتی کۆیە.\nساڵی 1989 [ئامادەیی تەمریزی ]هەولێر تەواو دەکات. سەرەتای نەوەدەکان لە نەخۆشخانەی ڕزگاری هەولێر دادەمەزرێت، ئێوارانیش لای پزیشکێک بەناوی دکتۆرە عەتیە کاری کاتبی دەکرد.\nهەر لەوێوە بیرۆکەی بازرگانیکردن بەدەرمان و کەرەستەو پێداویستی پزیشکی بۆهات، پاشان دەستی کرد بەوکارە، بەلام بە کەمی، چونکە توانای دارایی سنووردار بووە.\nتا ئێستا کارەکانی ئاساین و کەس گلەیی لێی نیە.وەلێ کارە نایاسایی و ناشەریفەکانی ئەو کاتە دەستپێدەکات کە بە قاچاخ بازرگانی بە دەرمان و کەرەستەی پزیشکیەوە دەست پێکرد.\nئەوەی دیارەو زانراوە سەران و دەستڕۆشتوانی یەکێتی و پارتی دەمێک دەخوازن پارەی دزراو و دەسکەوتی ناشەرعی و گەندەڵی بخەنە کارەوە، بەناوی خۆیانەوە نایکەن، تا نەبێتە ماڵ بەسەریانەوە، بەڵکو خەڵکانی دیکە دەدۆزنەوە وەک [سێبەر] ئەو کارانەیان بۆ بکەن.\nبەهۆی ئەوەی علی قەموور سەرکەوتووبوو لە کارەکەیدا ئیدی مافیا حیزبیەکان کردیانە دەسکەلای خۆیان و بەوەش دەرگای بەختی بۆکرایەوە .\nعلی قەموور زۆر بەخێرایی دەوڵەمەند بوو، چونکە ئەو پشکانەی بەری دەکەوت زۆر زۆر زیاتر بوو لەوەی کە دەمێک تەنها بۆخۆی کاری دەکرد.\nبەهۆی پشتگیری و کارئاسانی لەلایەن دەسەڵاتدارە حیزبیەکانەوە دەستی کراوە بوو لە هاوردەکردنی جۆرەها دەرمانی ساختەو ماوە بەسەرچوو.\nئیدی تا دەوڵەمەندیەکەی لە هەڵکشاندابوایە، بە پێچەوانەوە نرخ و بەهای ئینسانیش لە کنی دەهاتە خوارەوە. لە پێناوی کەڵەکەکردنی پارەدا پەنای بۆ هەمووجۆرە کارێکی نا مرۆڤانە و ناشەرعی دەبرد، بێگوێدانە تەندرووستی و ژیانی خەڵک.\nزۆربەی دەرمانەکان کە هاوردەی دەکردن لەڕووی کوالەتیەوە زۆر خراپ بوون، چونکە لە تورکیا ساختە دەکران و مارکەی کۆمپانیا ڕەسەنەکانیان لێدەدرا.\nهەر بەم هۆیەوە، واتە هاوردەکردنی دەرمانی ساختەو ئێکسپایەر چاوی چەندین هاوڵاتی کوێر بوو، کە بە مەبەستی چارەسەرەی نەخۆشی شەکرە دەرزی [ئاڤاستین] ی ساختەیان لێدرابوو.\nپاش ئەم سکەنداڵە گەورەیە علی قەموور لە سزا دەرباز بوو، تەنها هێندە هەیە دەڵێن ناوی کۆمپانیاکەی گۆڕیوە.\nهۆکاری دەربازبوونی لەسزا دەگەڕێتەوە بۆ پشتقایمی بە مافیا حیزبیەکان کە ڕێگربوون لە سزادان و بەندکردنی.\nهەر دوای ئەو سکەنداڵە علی قەموور ناونرا [علی حەسەن کیمیاوی ].\nئێستا بابزانین ئەو بەناو سیاسی و حیزبیانە کێن کە علی قەموور کاری دەکرد بۆیان.\nئەوەی زانراوە فازل میرانی لە پارتی و کۆسرەت و دەربازی کوڕی لە یەکێتی ئەمانە کەسە دیارەکانن، پێدەچێت کەسانی دیکەش لە پلەخوارەکان دەستیان لەم بازاڕە مافیاییەدا هەبووبێت.\nعەلی قەموور زۆربەی کاتەکانی بە ڕابواردن لە ئەوروپا بەسەردەبرد، بەتایبەتی لە ئیسپانیاو بەتایبەتتریش لە [مەڵەگا] کە باژێڕێکی گەشتیاری ناودارە.لەوێ ژمارەیەک هۆتێل و بنکەی گەشتیاری کڕیبوو .پێموابێت هەر بەو بۆنەشەوە ڕەگەزنامەی ئیسپانیان پێ بەخشیبێت.\nدەمێک پەتای کۆرۆنای گرت نە ملیارەکانی، نە دەرمانە ساختەکانی فریای نەکەوتن، بە پەلە فڕاندیان بۆ تورکیا بۆ وڵاتی سەرچاوەی [دەرمانی ساختە ]، بەڵام ئەوەش سودی نەبوو وە لەوێ مرد.\nئەم پەتایە خەسڵەتێکی باشی هەیە ئەویش [عەدالەتە لە تووش بووندا ]، وەک چۆن هەژارێک گەدایەک بێ دەرەتانێک تووش دەکات، بەهەمان شێوە دەوڵەمەند و سیاسەتمەدار پادشا و کێو کێ تووش دەکات.واتە جیاوازی لە نێوان مرۆڤەکاندا ناکات.\nماوە بڵێم ئەو مرۆڤانەی بەهۆی دەرزی ساختەی عەلی قەموورەوە بیناییان لەدەستداو کەیسەکانیشیان داخراو مافخوراو بوون، هەروەها ئەو کەسانەی بەهۆی دەرمانی ئێکسپایەری ئەوەوە زیان بە تەندرووستیان گەشتووە، ئێستا کاتی خۆیەتی خۆشحاڵی دەرببڕن، چونکە یەکێک لە خراپەکاران سزای ئەبەدی وەرگرت.\nئەمانەی خوارەوەش بخوێنەرەوە:\n1) مرة اخری علی قمبور\n2) جاودیری كورد*: ئەم خوین مژە بناسن : ئایا بەرپرسانی كورد پشتكیری دەكەن لە "عەلی قەمبور " سەروكی مافیای دەرمانی ساختە لە كوردستان\n3) ئەو خوێن مژە بناسن : ئەو دكتۆَرانەی شەرفی كاریان بە "علی قەمبور" فروشت زنجیرە "2"\nماسیەکان لەسەرەوە بۆگەن بوون پێویستە فڕێبدرێن\nلە بری هۆشیار عەبدوڵا ناوەکان دەدركێنم\nبۆ لیزا فەلەکەدین ،توو جوانیەکەت بێدەنگ بە\n(دەنگدراوە: 9 . زۆرباشە: 5/5)


پەرلەمانی ئەڵمانیا ماوەی مانەوەی هێزەکانی درێژکردەوە | KURDPLAT\nپەرلەمانی ئەڵمانیا ماوەی مانەوەی هێزەکانی درێژکردەوە\nکوردپلات 1/28/2022 07:27:00 م ليست هناك تعليقات\nلە کۆبوونەوەی ئەمڕۆی پەرلەمانی ئەڵمانیا، پڕۆژە بڕیاری حکومەتی وڵاتەکەی بۆ مانەوەی هێزە مەشقپێکەرەکانی لە هەرێمی کوردستان و عێراق پەسندکرد و بەپێی بڕیارەکە هێزەکانیان تاوەکو 31-10-2022 دەمێننەوە.\nماوەی مانەوەی هێزەکانی ئەڵمانیا لە 31ـی ئەم مانگە کۆتاییدەهات، بەڵام لە کۆبوونەوەی ئەمڕۆی پەرلەمانی ئەڵمانیا بڕیاردرا وادەی مانەوەکە درێژبکرێتەوە. لە کۆی 666 پەرلەمانتار، 555 پەرلەمانتار دەنگیان بە مانەوەی هێزەکانیان داوە و 110 پەرلەمانتاریش دەنگیان بە گەڕانەوەی هێزەکانیان داوە.\nبڕیاری درێژکردنەوەی ماوەکە دوای سەردانی کرستینە لامبغێشت، وەزیری بەرگریی ئەڵمانیا بۆ هەرێمی کوردستان و عێراق هات کە لەگەڵ نێچیرڤان بارزانی، سەرۆکی هەرێمی کوردستان و مستەفا کازمی، سەرۆکوەزیرانی عێراق کۆبووەوە.\nدوای پەسندکردنی پڕۆژەیاساکە لە نۆ مانگی داهاتوودا 500 سەرباز و راوێژکاری ئەڵمانی مەشق و راهێنان بە پێشمەرگە و هێزە ئەمنییە عێراقییەکان دەکەن و راوێژیان پێدەدەن؛ بەشی هەرە زۆری ئەو ژمارەیەش لە هەرێمی کوردستانن و 72.9 ملیۆن یۆرۆ بۆ خەرجییەکانیان تەرخان دەکرێت.\nهاوکاریی ئەڵمانیا بۆ پێشمەرگە و هێزە ئەمنییەکانی عێراق لە ساڵی 2014 دوای هێرشی داعش بۆسەر باشووری کوردستان دەستیپێکرد.\nئەڵمانیا لەو کاتەوە لە رێگەی دابینکردنی چەک، راوێژی سەربازی، پاڵپشتیی ئاسمانی و هەواڵگرییەوە یارمەتیی پێشکێش کردووە و لە هەوڵەکانی چاکسازیی پێشمەرگەشدا بەشدارە.\nهاوکات بە پەسندکردنی پرۆژە بڕیارەکە لەلایەن پەرلەمانی ئەڵمانیاوە، ئەرکی هێزەکانی ئەو وڵاتە لە سووریا و رۆژئاوای کوردستان کۆتایی دێت و چیدیکە فڕۆکەکانی لەو ناوچەیە ئۆپەراسیۆن ئەنجام نادەن.\nفڕۆکە هەواڵگرییە سەربازییەکانی ئەڵمانیا لە سووریا و رۆژئاوای کوردستان تاوەکو ئاداری 2020 بەردەوام بوون لە کۆکردنەوەی زانیاری و هاوئاهەنگیکردن لەگەڵ ناوەندی بڕیاردانی هاوپەیمانیی نێودەوڵەتیی دژی داعش. بەڵام کابینەی ئۆلاف شۆڵتز، بڕیاریدا سووریا لە لیستی ئەو وڵاتانە لاببات کە فڕۆکەکانی دەتوانن ئۆپەراسیۆن تێیدا ئەنجامبدەن.


پارتی دیموكراتی كوردستان یۆبیلی زیوینی(25)ساڵه‌ی دامه‌زراندنی YNDK پیرۆز ده‌كات\nمه‌كته‌بی سیاسی پارتی دیموكراتی كوردستان به‌بۆنه‌ی یۆبیلی زیوین(25)ه‌مین ساڵیادی دامه‌زراندنی یه‌كێتی نه‌ته‌وه‌یی دیموكراتی كوردستان YNDK، پیرۆزبایی له سكرتێر و مه‌كته‌بی سیاسی و ئه‌ندامانی YNDK ده‌كات و هیوای سه‌ركه‌وتنی زیاتریان بۆ ده‌خوازێت، ده‌قی په‌یامی پیرۆزباییه‌كه:\nبۆ به‌ڕێزان له‌یه‌كێتی نه‌ته‌وه‌یی دیموكراتی كوردستان\nسڵاو و رێز....\nبه‌بۆنه‌ی یۆبیلی زیوینی(25)ساڵه‌ی دامه‌زراندنی یه‌كێتییه تێكۆشه‌ره‌كه‌تان گه‌رمترین پیرۆزبایی ئاڕاسته‌ی به‌ڕێزان سكرتێر و ئه‌ندامانی مه‌كته‌بی سیاسی و سه‌ر‌كردایه‌تی و گشت كادیر و ئه‌ندامانی یه‌كێتییه‌كه‌تان ده‌كه‌ین. ئومێد ده‌كه‌ین ئه‌م یاده و یاده‌كانی نه‌وروز و سه‌ری ساڵی كوردی ببێته مایه‌ی خێر و خۆشی بۆ گه‌له سته‌مدیده‌كه‌مان.\nبه‌ڕێزان: له‌كاتێكدا یادی ئه‌م بۆنانه ده‌كه‌ینه‌وه عێراق و به‌ره‌وشێكی ناهه‌موار تێده‌په‌ڕی به‌هۆی بێ حكومه‌تی و جیهانیش به‌هۆی په‌تای كۆرۆنا و ده‌رهاویشته‌كانی دروست بوونی قه‌یرانی ئابووری به‌ره‌وشێكی مه‌ترسیدار گوزه‌ر ده‌كات. ئومێد ده‌كه‌ین به‌هاوده‌نگی و پاڵپشتی هه‌موو لایه‌ك له هه‌نگاو و سیاسه‌ته‌كانی حكومه‌تی هه‌رێمی كوردستان له‌هه‌موو بواره‌كان ئه‌م دۆخه تێپه‌رێنین و ببێته مایه‌ی سه‌ركه‌وتنی گه‌له‌كه‌مان.\nدووباره پیرۆز بێت یۆبیلی زیوینی یه‌كێتی نه‌ته‌وه‌یی دیموكراتی كوردستان.\n« په‌یامی پیرۆزبایی حزبی زەحمەتکێشانی کوردستان به‌بۆنه‌ی یۆبیلی زیوین(25)ه‌مین ساڵیادی دامه‌زراندنی YNDK په‌یامی پیرۆزبایی بزووتنه‌وه‌ی رزگاری دیموكراتی كوردستان به‌بۆنه‌ی یۆبیلی زیوینی دامه‌زراندنیYNDK »


ماڵئاوا.. پڕۆفیسۆر | AvaToday\nپڕۆفیسۆر عیزەدین مستەفا ڕەسوڵ زمانناس و کەسایەتی نەتەوەیی و ئەدەبی کوردستان کۆچی دوایی کرد\nپرۆفیسۆر عیزەدین مستەفا ڕەسوڵ توێژەرێکی ماندوونەناس زمان و ئەدەبی کوردی بوو و بڕوانامەی دوکتۆرای زمان و ئەدەبی کوردی لە ئاکادیمیای زانستە ڕۆژهەڵاتییەکانی سەنت پترسبۆرگ، ئەمڕۆ لە تەمەنى ٨٥ ساڵی و لە شارى سلێمانى کۆچى دوایی کرد. بڕیارە تەرمی پڕۆفیسۆر عیزەدین مستەفا ڕەسوڵ لە گۆڕستانی سەیوان لەشاری سلێمانی بەخاک بسپێردرێت و سبەی هەینی یەكەم ڕۆژی پرسەی ناوبراوە لە مزگەوتی ئەحمەد حاجی عەلی ناسراو بە مزگەوتی ئەحە سوورە.\nتێزی دکتۆراکەى پرۆفیسۆر عیزەدین مستەفا ڕەسوڵ، "ڕیاڵیزم لە ئەدەبی کوردی"ـیە. دوای وەرگرتنی بڕاونامەی دکتۆراکەشى دەستی کرد بە لێکۆڵینەوە لە شاعیری گەورەی کورد ئەحمەدی خانی. ساڵانێکی زۆر وەک مامۆستا لە زانکۆکانى کوردستان وانەی وتەوە و سەرپەرشتی سەدان نامەی ماستەر و دکتۆرای خوێندکارانی کوردی کردووە.\nعیزەدین مستەفا ڕەسوڵ کێ بوو؟\nعیزەدین مستەفا ڕەسوڵ کوڕی مەلا مستەفای سەفوەت کوڕی حاجی مەلای دێڵێژە لە ساڵی ١٩٣٤ لە گەڕەکی دەرگەزین لە شاری سولەیمانی باشوری کوردستان لە دایک بوو. عیزەدین لە بنەماڵەیەکی خوێندەوار ژیاوە، حاجی مەلا ڕەسووڵ، کە دەکاتە باپیری یەکێک بووە لە زانا ئاینییەکانی سەردەمی حکوومەتی خوارووی کوردستان، لە لایەن مەلیک و کار بەدەستانەوە گوێی لێ گیراوە.\nحاجی مەلا ڕەسووڵ پێنج کوڕی هەبووە، کە سەرجەمیان خوێندەوار و مامۆستای ئاینی بوون، مەلا مستەفا باوکی عیزەدینە، بەکاری مەلایەتییەوە لە سلێمانی ژیانی گوزەراندووە. ژیانێکی مامناوەندی بەڕێ کردووە و بەردەوام خەریکی خوێندنەوەی بابەتی تەسەوف بووە\nعیزەدین لەلای باوکی لە مزگەتی "حاجی مەلا ڕەسووڵی دێلێژە" خوێندوویەتی، پاشان لە ساڵی ١٩٣٩ لە قوتابخانەی غازی لە بەر وریایی وەک گوێگر وەرگیراوە. کراوە بە خوێندکار و سەری ساڵیش یەکەم بووە. دواتر چووەتە ناوەندی و تاقیکردنەوەی بەکۆلۆری تەواو کردووە. مستەفای سەفوەتی باوکی پێی گوتووە بڕۆ لە کۆلێژی شەریعە بخوێنە، هەم مەلایەتییەکەت دەمێنێتەوە، هەم کۆلێژێکی ئەکادیمیشە\nدوای ئەوەی چووەتە شاری بەغدا، بووەتە خوێندکاری کۆلێژی شەریعە، بەڵام بەهۆی تێکەڵبوونی بە کاری سیاسییەوە، ساڵی یەکەمی شەریعەی پێ تەواو نەکراوە و دەرکراوە. پاشان گەڕاوەتەوە سلێمانی و پۆلی چوارەمی زانستی تەواو کردووە. ئەودەم بەشی ئەدەبی لە شاری سلێمانی نەبووە، ساڵی دواتر کراوەتەوە، یەکێک لە مامۆستاکانی بەناوی مووسا داوای لێ کردووە بچێتە بەشی ئەدەبی لە پۆلی پێنجی دەوامی شەوانە، پاش تەواوکردنی پۆلی پێنج چووەتە بەغدا\nلە ساڵی ١٩٥١دا لە خانەی ماڵی مامۆستایان وەرگیراوە، لە ساڵی ١٩٥٢دا، بەشداری ڕاپەڕینی ئەو ساڵە بووە لە شاری بەغدا. بریندار بووە و دواتر لە کۆلێژ دەرکراوە، لەبەر بەشداری کردنی لە ڕاپەڕینەکەدا گەڕاوەتەوە سلێمانی، لە بەڕێوەبەرایەتی مەلاریا بەناونیشانی کرێکار دامەزراوە\nدواتر لەڕێی چەند کەسێک باوکی کردوویەتی بە مامۆستای سەرەتایی لە شارۆکەی قەڵادزێ، بەڵام لەوێش بەهۆی کاری سیاسییەوە گواستراوەتەوە بۆ سلێمانی، دواتر بۆ قەمچۆغە، لەوێش بەکاری سیاسییەوە خەریک بووە، دووپاتە گێڕاویانەتەوە بۆ شاری سلێمانی.\nبەهۆی داگیرکردنی شاری سلێمانی هەڵاتووە عێراقی بەرەو شام بەجێ هێشتووە. دووبارە لە کۆلێژی ئاداب لە سوریە دەستی درێژە بە خوێندنی ئاداب عەرەبی داوە و پۆلی دوو و سێی ئادابی تەواو کردووە. هەتا شۆڕشی ساڵی ١٩٥٨ گەڕاوەتەوە بەغدا و لە خانەی سێیەمی خانەی مامۆستایان دانراوە. پاشان تەواوی کردووە و لە شاری بەغدا لە بەڕێوەبەرایەتی خوێندنی کوردی، کە یەکەم ساڵ بووە پێکهێنراوە، دامەزراوە.\nلەو سەردەمەی کە عەبدولکەریم قاسم خوێندکارانی لەسەر ئەرکی دەوڵەت دەناردە یەکیەتی شۆڕەوی پێشوو، عیزەدین مستەفا ڕەسووڵ یەکێک بووە لەو خوێندکارانە.\nدوای تەواوکردنی زمان عیزەدین مستەفا ڕەسووڵ لەگەڵ کەمال مەزهەر و نەسرین چووەتە باکۆ، لە ٢٤ی شەشی ساڵی ١٩٦٣دا، دکتۆرای وەرگرتووە. پاشان لەسەر داوای حیزبی شیوعی عێراقی چووەتە سۆفیای پایتەختی بولغارستان، و بە نهێنی سەرپەرشتی ڕادیۆی گەلی عێراقی کردووە.\nعیزەدین مستەفا ڕەسووڵ یەکێکە لە دامەزرێنەرانی یەکێتی نووسەرانی کورد و یەکەم ڕاگەیەندراوی ئەو ڕێکخراوە بە قەڵەمی ئەو نووسراوە. دەستەی دامەزرێنەری یەکێتی نووسەرانی کورد ١١ کەس بوون، لە ساڵی ١٩٦٩ی زاینی مۆڵەتیان وەرگرتووە و جەمال بابان کراوە بە سەرۆکی دەستەکە، بەڵام دوای گەڕانەوەی نووسەرانی شاخ پاش بەیاننامەی ١١ی ئازار، ئەم دەستەیە هەڵوەشێنراوەتەوە، لە بەغدا هەڵبژاردن کراوە، د. عیزەدین بە کۆی ٦٣ دەنگ بووەتە سەرۆکی یەکێتی نووسەرانی کورد.\nعیزەدین مستەفا ڕەسووڵ ٨٦ بەرهەمی ناوازەی هەیە، لە سەرەتای لاوەتییەوە دەستی بە کاری ڕۆژنامەنووسی کردووە، بە هێندێک بابەتی سیاسی ڕۆژانە دەستی پێ کردووە، دواجار لە گۆڤاری ژین بابەتی وەرگێڕاوەتە سەر زمانی کوردی. د. عیزەدین مستەفا ڕەسووڵ لە ساڵی ٢٠٠٩دا، خەڵاتی "بلە"ی بۆ کەسایەتی ساڵی لە بواری ئەدەبدا، وەرگرتووە.


مۆبایلى LG G4 دەتوانێت ٢ کاژێر لەژێر ئاودا بمێنێتەوە!! – کەی ئای تی ئێن\nبابەتی گرینگ 3, حوزه‌یران 2015\nلەوکاتەى کە مۆبایلى هۆشمەندى LG G4 پەردەى لەسەر لادرا، کۆمپانیاى LG هیچ شتێکى لەبارەى تایبەتمەندى دژە ئاو لەسەر ئەو بەرهەمە نوێیە نەوت. بەڵام ئەوەى جێگەى سەرسوڕمانە ئەمە پرسێک دەگرێتە خۆ، کە ئایا ئەو مۆبایلە نوێیە تواناى چەندە لە بەرگە گرتنى ئاو!!\nلەم چەند ڕۆژەى پێشووتر، گەنجێک بەناوى (Harris Craycraft) لە کەناڵى خۆى و لە پێگەى یوتیوب کە تایبەتى کردووە بە تەکنەلۆژیا، هەستا بەتاقیکردنەوەیەک لەسەر ئامێرى ناوبراوو ئەویش بە ئەنجامدانى سەرکێشیەک و خستنە نێو ئاوى ئامێرەکە بەشێوەیەکى درێژ خایەن و بۆ ماوەى ٢ کاژێر. ئەوەى جێگەى سەرسوڕمانە ئەوەیە کە ئامێرەکە بۆ ماوەى ئەو ٢ کاژێرە بەشێوەیەکى تەواو کارى دەکرد، بەڵام ئاوەکە گەیشتبووە ژێر ڕووپۆشى دواوە و بەشەکانى ناوەوەى و گەیشتبووە پاترىەکەشى، کەچى ئامێرەکە بەشێوەیەکى زۆر ئاسایی کارى دەکرد، بەبێ بوونى هیچ کێشەیەک.\nسەرچاوەى هەواڵ: Ardroid\nتاگەکان LG مۆبایل هەواڵ


رێز گرتن لە یادی شەهیدان کاک سەید رەزا درودگەر و کاک چەکۆ رەحیمی و شەهیدانی حەماسەی شنۆ – Democratic Party of Iranian Kurdistan (PDKI)\n21/06/2016\tکۆمیتە 438 کۆی بینەر\nراپورتی کۆمیتەی گشتی حیزبی دیمۆکراتی کوردستانی ئیران لە بریتانیا سەبارەت بە بەرێوەبردنی کۆڕیادی رێزلێنان لە هاوڕێیانی شەهید کاک سەید رەزای دروودگەر و کاک چەکۆ رەحیمی و هەروەها شەهیدانی حەماسەی شنۆ\nرۆژی ١٩/٠٦/٢٠١٦ لە لایەن کۆمیتەی گشتی حیزبی دیمۆکراتی کوردستانی ئێران لە وڵاتی بریتانیا بەڕێوە چوو.\nرۆژی یەکشەممە ۱۹/۰٦/۲۰۱٦کۆرێکی رێز لێنان بۆ هەر دوو هاوڕێی شەهید کاک سەید رەزا دروودگەر و کاک چەکۆ رەحیمی و شەهیدانی حەماسەی شنۆی رۆژهەلات هاوڕێیان کەمال خزری ، سەلاح نادری، لوقمان شێخانی ،جەمال ئیسمائیلی، سەید عومەر حسینی، مەحمەد خالید پەیغامی لە لایەن کۆمیتەی حیزبەوە لە بریتانیا بەرێوەچوو.\nکۆڕەکە بە سرودی نەتەوایەتی ئەی رەقیب دەستی بە کارەکانی کرد و پاش خۆلەکێک وەستان بە بێدەنگی بۆ رێز گرتن لە گیانی پاکی شەهیدان وتاری کۆمیتەی حیزب لە بریتانیا، لە لایەن کاک سولێمان مۆرادیانەوە پێشکەش کرا.\nپاش بڵاو بوونەوەی سروودی شەهیدان وتاری بنەمالەی کوچکردوو کاک چەکۆ لە لایەن ئاکام رەحیمی کوڕی شەهید چەکو رەحیمی خوێندرایەوە.\nدواتر راگەیندراوی دەفتەری سیاسی حیزب بە بۆنەی کۆچی دوایی کاک چەکۆ بە شێوەی ڤیدیویی بڵاو کرایەوە . لە بڕگەیەکیتری بەرنامەکەدا وتەکانی بەرێز تاهیر مەحموودی ئەندامی کۆمیتەی ناوەندی حیزب بەو بۆنەوە بڵاو بووەوە ، ناوبراو بە پۆختی لە سەر رابردوو و کەسایەتی کاک چەکۆ دوا.\nپاشان کاک رامبود لوتف پوری بەرپرسی حیزب لە کۆنگرەی نەتەوەکانی ئێرانی فیدراڵ لە بریتانیا وتەیەکی تێر و تەسەلی لە سەر هەردوو شەهیدان کاک سەید رەزا و کاک چەکۆ و هەوەها شەهیدانی ئەم دواییانەی شاری شنۆ پێشکەش کرد.\nبڵاو کردنەوەی وتاری بنەمالەی هاڕێی شەهید کاک سەید رەزای دروودگەر لە لایەن کچەکەی خاتوو شنە درودگەر و کۆرتە فیلمێک لە رێوڕەسمی بە خاک ئەسپاردنی بەشێکیتر لە بەرنامەکەی پێکهێنا.\nپاشان لە لایەن خاتوو ئاریاکۆ رەحیمی کچی کاک چەکۆ رەحیمیەوە پەخشانێک بە بۆنەی کۆچی باوکیەوە خۆیندرایەوە.\nلە بەشێکیتری بەرنامەکەدا کاک مەحەمەد ئێناخی هۆنراوەیەکی بۆ شەهیدان و پێشمەرگە پێشکەش کرد.\nهەرکام لە یەکێتی لاوان ویەکێتی ژنانی حیزبی دیمۆکراتی کوردستانی ئێران پەیامی خۆیان ناردبوو کە بە هۆی کەمی کاتەوە نەخۆێندرایەوە .\nکۆمیتەی گشتی حیزبی دیمۆکراتی کوردستانی ئێران / بریتانیا\nگەرانەوە پەیامی نەورۆزی لە چیاسەرکەشەکانی کوردستانەوە\nپێشتر بەشداری شاندێکی بالای بزوتنەوەی گۆران لە پرسە و سەرە خۆشی هاورێیانی شەهیدی حیزب


شۆڕشی ٥٧، بەفیڕۆچوونی بەری ڕەنج و خوێنی خەڵک – کوردستان و کورد\nشۆڕشی گەلانی ئێران ڕووداوێکی مێژوویی گرینگە کە ٤٢ ساڵە بەردەوام خۆی بەرهەم دێنێتەوە. نەک بەو مانایە کە ئیرادەی خەڵکی ڕاپەڕیو و ئامانجی ئازادیخوازی بەرهەم دێتەوە، بەڵکوو ئەوە ڕێژێمی سیاسیی براوەی شۆڕشە کە تا ئێستاش لە دۆخی شۆڕش‌دایە و دامودەزگا و دامەزراوەکانی خستۆتە خزمەت پاراستن و برەودان بەو دۆخە. کارنامەی کۆماری ئیسلامی لەو ٤٢ ساڵەدا لە دوو ڕەهەندەوە شیاوی لێ‌وردبوونەوەیە.\n– ڕەهەندی یەکەم ئەو شێوازە دەسەڵاتدارێتییەیە کە لە یەکەم ڕۆژی گەڕانەوەی خومەینی بۆ تاران دەرکەوت. خومەینی کە لە وتووێژەکانی لە نۆفل لۆشاتۆ لەگەڵ ڕاگەیەنە ڕۆژئاواییەکان، حوکمڕانیی داهاتووی ئێرانی بە کۆماری فەڕانسە دەشوبهاند، لە ١٢ی ڕێبەندانی ٥٧ لە “بەهەشتی زەهرا” نیازی ڕاستەقینەی خۆی دەربڕی و وەک هەموو دیکتاتۆڕانی مێژوو گوتی: “من دەوڵەت دیاری دەکەم”. خومەینی وەک براوەی یەکەمی شۆڕش ڕێژیمێکی سیاسیی دامەزراند کە تا ئیستاش سروشتی خۆی پاراستووە و توانیوێتی هەموو جومگەکانی دەسەڵات لە دەست گرووپێکی فەرمانڕەوا بە ناوەندێتیی وەلی فەقیهـ کۆ بکاتەوە.\n– ڕەهەندی دووهەمی ئاکامەکانی شۆڕشی ٥٧ کە مەبەستی ئەو وتارەیە، دۆخی سیاسی، ئابووری، کۆمەڵایەتی و فەرهەنگیی گەلانی ئێرانە. دابین‌کردنی بەستێنێکی سیاسی، ئابووری و کۆمەڵایەتی کە بارتەقای مێژوو و سامانی سروشتی و سامانی مرۆیی وڵات بێ، لە ئەرکە سەرەکییەکانی هەر دەسەڵاتێکی سیاسییە. ئەزموونی سیاسی لە ئێران بە درێژایی تەمەنی ڕێژێمی پاشایەتی بریتییە لە دیکتاتۆڕی و سەرەڕۆیی دەستەی فەرمانڕەوا. لە هەمان کات‌دا چەند وێستگەیەکی مێژوویی لە مێژووی هاوچەرخی ئێران‌دا ئەوەمان پێ دەڵێ کە دێمۆکڕاتیزەکردنی ئێران و بنەماکانی پلۆڕالیزم و تۆلێڕانس لە هەناوی کۆمەڵگەی ئێران‌دا بەرجەستە بوون. سنووردارکردنی دەسەڵاتی شا و دامەزرانی پارلمان و سەرهەڵدانی حیزبایەتی وەک دیاردەیەکی مۆدێڕن لە دیارترینی ئەو وێستگانەن کە سەلمێنەری ئەو پوتانسیەلەن لە نێو گەلانی ئێران‌دا. ڕاپەڕینی ٥٧ بەشێکە لەو بزووتنەوە ئازادیخوازییەی کە دژی دیکتاتۆڕی پەهلەوی سەری هەڵدا. گەلانی ئێران عەوداڵی ئازادی و کرانەوەی سیاسی و دواجار ئابووری بوون. هەر لە بەر ئەوەیە ڕۆیشتنی شا بۆ دەرەوە لە ٢٦ی بەفرانباری ٥٧ وەک هێمای دیکتاتۆڕی، یەکسان بوو بە کوتانی بزماری کۆتایی لە تابووتی ئەو ڕێژیمە. خەڵکی ئێران جگە لە ژمارەیەکی کەم نوخبەی سیاسی، ئاگاداری بیرۆکەی پێشتر گەڵاڵەکراوی ویلایەتی فەقیهـ بۆ داهاتووی ئێران نەبوون. دروشمە بریقەدارەکانی خومەینی بۆ گێڕانەوەی سامانی وڵات بۆ سەر سفرەی خەڵک، ڕێگای بۆ جێ‌خستنی پڕۆژەی ئەزموون‌نەکراوی کۆماری ئیسلامی هەموار کرد. ماوەی ٥٠ ڕۆژ زۆر کورتتر بوو لەوەی گەلانی ئێران لە دۆخی شۆڕش بێنە دەر و بە چاوێکی کراوە و تێگەیشتنێکی دروست دەنگ بە ڕیفراندۆمی دیاری‌کردنی ڕێژێمی داهاتووی ئێران بدەن.\nئەگەر لە لوتکەی ٤٢ ساڵ حوکمڕانیی کۆماری ئیسلامییەوە ئاوڕ لە دۆخی سیاسی، ئابووری و کۆمەڵایەتیی ئێران بدەینەوە، ئەوەی بەرەوڕووی دەبینەوە قەیرانێکی ٤٢ ساڵەیە لە هەموو ڕووەکانەوە. کەلێنی نێوان خەڵک و دەسەڵات بە ڕادەیەک گەورە بۆتەوە کە خەڵک تەنانەت لە بابەتێکی تەندروستی وەک نەخۆشیی کڕۆنا متمانە بە دەوڵەت ناکەن. هۆگریی گەلانی ئێران بەو وڵاتانەی کە کۆماری ئیسلامی بە دوژمنی خۆی دەزانێ، ڕۆژ بە ڕۆژ بەرز دەبێتەوە، یاریی ڕیفۆرمخواز-پاوانخوازی ڕێژێم بە ڕادەیەک حەیای تکاوە کە تەنانەت بەرپرسێکی پێشووی دەوڵەتی خاتەمی ڕادەگەیەنێ کە هێنانە مەیدانی خاتەمی پڕۆژەی خامەنەیی بووە بۆ ڕزگارکردنی ڕێژێم لە هەڕەشەی دەرەکی و ڕزگارکردنی سیستمی سیاسی لە داڕمان. دەزگای سەرکوتی کۆماری ئیسلامی بە هەموو هێزی خۆیەوە نەیتوانیوە دەنگی ناڕەزایەتیی جەماوەری کپ بکا، ناڕەزایەتی دەربڕینە سەراسەرییەکانی ٩٦ و ٩٨ سەرەڕای سەرکوتی بێ ڕەحمانە، ڕێژێمی تا لێواری داڕمان برد.\nخومەینی کە بە دروشمی گێڕانەوەی دین و دونیا بۆ خەڵکی ئێران، بانگەشەی ئەوەی دەکرد کە داهاتی سامانی گشتی دێنێتە سەر سفرەی خەڵک، کۆمەڵێک دامەزراوەی وەک سپای پاسداران و دەزگای ئایینی دامەزراند کە دەستیان ناوەتە بینە قاقای خەڵک و ڕۆژ بە ڕۆژ خەڵک هەژارتر و برسیتر دەکەن. بەپێی هیندێک ئاماری نافەرمی نزیک بە نیوەی هاوردەی سەر سنوور و ناو ئەسکلەکان لە لایەن سپای پاسداڕانەوە ئەنجام دەدرێ بێ‌ئەوەی گومرک بکرێن، ئەوە لە کاتێک‌دایە کۆڵبەرانی کورد کە بە ناچاری و بۆ بژێوی ژیانیان کاڵایەک لە سنوورەکان دەگوازنەوە، تۆمەتی قاچاخچییان دەدرێتە پاڵ و ڕاستەوخۆ دەکەونە بەر فیشەکی هێزە چەکدارەکانی ئێران.\nمیراتی فکریی خومەینی کە پەرەپێدانی ئیدئۆلۆژیی شیعیی ویلایەتی فەقیهـ بوو بۆ وڵاتانی ئیسلامی، چ بۆ خەڵک لە نێوخۆی ئێران و چ بۆ کۆمەڵگەی نێودەوڵەتی بۆتە قەیرانێکی گەورە کە تێچووی گیانی و ماددیی گەورەی بۆ گەلانی ئێران و تێکدانی سەقامگیری و ئاشتی بۆ ناوچە و تەنانەت جیهان بەدواوە بووە. قەیرانی هەژاری و بێکاری لە وڵاتێکی پان و بەرین و دەوڵەمەندی وەک ئێران گەیشتۆتە ئاستێک کە باندۆری لە سەر نۆڕم و بەهاکانی کۆمەڵگە داناوە و خەڵکی ماندوو کردووە. بە جۆرێک کە ئاماری دزی و تاوان و ئالوودەبوون بە ماددە هۆشبەرەکان و هەڵوەشانەوەی بنەماڵە گەیشتوونەتە ئاستێکی مەترسیدار و باڵانسی کۆمەڵگەیان تێک‌داوە. بە پێی ئەو ئامارانەی لە ناوەندە نێودەوڵەتییەکان بڵاو دەبنەوە ئاستی هیوا بە ژیان و داهاتی تاک لە ئێران لە خوارەوەی تەنانەت بەشێک لە وڵاتانی ئەفریقایە. لە کاتێکدا سەتڵە زبڵەکان بوونەتە سفرەی بەشێک لە هاووڵاتیان، بە میلیاردها دۆلار لە لایەن ناوەندە سەربازی و ئیدئۆلۆژیکەکانی ڕێژیم خەرجی پڕۆژەی ناوکی و مووشەکی و پشتیوانی لە گرووپە تیرۆریستییەکان لە سەرتاسەری جیهان دەکرێ. خەڵکی ئێران ٤٢ ساڵە باجی سیاسەتە دوژمنکارییەکانی دەوڵەت لەگەڵ ئەمریکا دەدەن، بەڵام بەرپرسانی پلە یەکی ڕێژیم منداڵەکانیان بۆ درێژەدان بە خوێندن دەنێرنە باشترین زانکۆکانی ئەمریکا.\n١٢ی ڕێبەندانی ١٣٥٧ و گەڕانەوەی خومەینی سەرەتای گەڕانەوەی مێژوویە بۆ خەڵکی ئێران، سەرەتای نوقم‌بوونی گەلانی ئێرانە لەو وێرانستانەی کە تەنیا جێگای باندێکی ئازادی‌کوژ و ژیان‌کوژی تێدا دەبێتەوە کە ڕۆژ بە ڕۆژ دەوڵەمەندتر و قەڵەوتر دەبن و زۆرینەی خەڵک لە ژێر پۆستاڵی ئیدئۆلۆژیکی خۆیاندا دەچەوسێننەوە. تاوانەکانی خاوەران و قاڕنێ و قەڵاتان و ئیڤین و … وێران‌کردنی ژێرخانی ئابووری و کۆمەڵایەتی، دیاریی ئەو سەفەرە نگریسە بوون کە تا ئێستاش بەردەوامە و تەنیا لە نەمانی ئەو ڕێژیمەدا ئومێدی ساڕێژبوونەوەیان لێ دەکرێ.


هەڵبژاردنى دیموکراسى؛ گرنگى و پێوەرەکانى لە دیاریکردنى شێوەى حوکمدا\nكۆمەڵێک هۆکار وایان کرد گرنگى بدەم و بەدواداچوون بکەم بۆ ئەو هەڵبژاردن و دەنگدانەى لەم دوایییەدا لە مەغریب بۆ هەڵبژاردنى پەرلەمانێکى نوێ ئەنجام درا. بێ گومان ئەم هەڵبژاردنە، بووە هۆى ئەوەى هێزێک سەر کەوت و هێزێکى تر پاشەکشەى کرد؛ ئەمەیش سەرەڕاى کەمیى ڕێژەى دەنگدەرانى تۆمارکراو و کەمیى ڕێژەى دەنگدانى گشتى.\nئەوە بوو کە بەپێویستم زانى تیشک بخەمە سەر گرنگیى هەڵبژاردن و پێوەرەکانى و پێناسەکردنیشی، چونکە هەڵبژاردن ئامرازێکە دەرفەت دەڕەخسێنێت بۆ ئەوەى نوێنەر و پاڵێوراوى خۆت لە هێز و حزبە جیاوازەکان هەڵبژێریت، کە بە هەموویانەوە دەسەڵاتى یاسادانان و چاودێرى دروست دەکەن؛ کە لۆژیک وایە ئەو پاڵێوراوانە کەسانى لێهاتوو و کارامە بن و تواناى ئەوەیان هەبێت ئەو ئەرکەى سەرشانیان جێبەجێ بکەن، وەکوو: بەرگریکردن لە خەڵک و بەرژەوەندییەکانیان و گوێگرتن لە داواکارییەکانیان و دابینکردنى پێداویستیى ژیان و خزمەتگوزارى و مافە شارستانییەکانیان؛ چونکە دەبێتە هۆى دووبارە بنیاتنانەوەى نیشتمان و کۆمەڵگە.\nئەو هەڵبژاردنانەى کە هەندێک لە سیستەمە حوکمڕانییەکان لە جیهانى عەرەبیدا پەیڕەوى دەکەن، نەبووەتە هۆى هێنانەکایەى دیموکراسییەکى ڕوون و ئاشکرا، یان دەرفەت نەبووە بۆ ئەو سیستەمە دیموکراسییەى کە هەمووان چاوەڕوانى دەکەن.\nهەندێک لە خەمڵاندنەکان ئاماژە بەوە دەکەن کە زیاتر لە بلیۆنێک کەس بەشداری لە ڕکابەریى هەڵبژاردنە دیموکراسییەکاندا دەکەن بۆ هەڵبژاردنى سەرکردە و نوێنەرەکانیان لە دەزگه‌کاندا؛ ئەمەیش بووەتە هۆى ئەو بەرەودیموکراسیچوونەى کە لە کۆتایییەکانى سەدەى بیستەمدا جیهانى عەرەبى بەخۆیەوە بینى. هەروەها ئەوەیش دەردەخەن کە تەنیا نیوەى وڵاتانى جیهان ئەو هەڵبژاردنانە ئەنجام دەدەن کە دەکرێ بە هەڵبژاردنى دیموکراتى وەسف بکرێن، چونکە ئامراز و شێوازەکانى یاریکردن بە ڕێکارەکانى هەڵبژاردن پێشکەوتووە. ئەمەیش بە مەبەستى گەیشتن بە ئامانجى تایبەتە و، زۆرینەیان کار لەسەر ئەوە دەکەن کە شەرعییەت بە خۆیان بدەن لە بەرامبەر جەماوەر و، پاڵەپەستۆى داواکارییەکانى چاکسازى کەم بکەنەوە. لێرەدا ئەوەى مەبەستە بگوترێت ئەوەیە، کە ئەو هەڵبژاردنانەى لە جیهانى عەرەبیدا ئەنجام دراون، بەدەگمەن نەبێت، نەبوونەتە هۆى دروستبوونى سیستەمێکى دیموکراسیى ڕاستەقینە.\nئەو ئامرازانەى لە هەڵبژاردنە دیموکراتییەکاندا بەکار دێن، بۆ هێنانەدیى مەبەست و ئامانجە جیاوازەکانن. بۆیە دەکرێت ئەو ئامرازانە بکرێنە پێوەر و لە ڕێگەیانەوە جیاوازى دابنێین لە نێوان هەڵبژاردنە دیموکراتییە ڕکابەرییەکان و ئەو هەڵبژاردنانەى هەرچەندە لە ڕووکەشدا دیموکراتین، بەڵام لەناوەڕۆکدا هەرگیز بە دیموکراتى پێناسە ناکرێن. هێنانەدیی ئەم مەبەست و ئامانجانە، بە پێوەرى سەرەکى دادەنرێن لەناو پێوەرەکانى جیاکارى لە نێوان سیستەمە دیموکراسییەکان و سیستەمە نادیموکراسییەکاندا؛ ئەمەیش بە چاوخشاندنەوە بەو ئامرازانەى کە لە هەڵبژاردنەکاندا بەکار دێن، بەتایبەتیش ئەو ئامرازە دیارانەى کە دەسەڵاتداران لەم سەردەمەدا هاناى بۆ دەبەن.\nهەڵبژاردنى دیموکراتى چییە؟\nلە لایەن زۆرێک لە توێژەرانەوە باس لەم چەمکە کراوە. جۆزێف شۆمپیتر پێناسەى هەڵبژاردنى دیموکراتیى کردووە و دەڵێت: "بریتییە لە کۆمەڵێک دامەزراوە و ڕێکار، کە تاکەکان دەتوانن بەشداری لە دروستکردنى بڕیارى سیاسیدا بکەن؛ ئەمەیش لە ڕێى ڕکابەریکردن لە هەڵبژاردنى ئازاددا." بەڵام سەڕەڕاى گرنگیدانى زۆرێک لە توێژەر و بیرمەندان بەم بابەتە، تاوەکوو ئێستا پێناسەیەکى وا نییە کە هەمووان لەسەرى کۆک بن؛ پێوەرى یەکلاکەرەوەیش بۆ ناسینەوەى هەڵبژاردنى پاک و بێگەرد، یاخود پەیڕەوێکى یەکگرتوو بۆ ئاماژەدان بە خاڵە جیاکەرەوە و گشتگیرەکانى هەڵبژادنى دیموکراتى دیاری نەکراوە.\nتوێژەرى ڕۆژئاوایی "ڕۆبێرت" لە ڕوانگەی خۆیەوە باسى ئامرازەکانى هەڵبژاردنى کردووە، بەڵام پێناسەیەکى وردى بۆ هەڵبژارنى ئازاد و پاک نەکردووە. لەگەڵ ئەوەیش، جەخت دەکاتەوە لەسەر ئەوەى کە پێویستە کۆمەڵێک ئازادى و ماف پێش ڕێکارى ئەم هەڵبژادنانە بکەون، ئەوانیش بریتین لە:\nئازادیى گەیشتن بە هەر زانیارییەک لە سەرچاوە جیاوازەکان، ئازادیى ڕادەربڕین، ئازادیى بنیاتنان و دروستکردنى دامەزراوە سەربەخۆکان، ئینجا ئەنجامدانى هەڵبژاردنى ئازاد و پاک. کەوایە هەڵبژاردنى پاک و ئازاد ناوەڕۆکى دیموکراسییە، نەک سەرەتا و دەستپێکردنى. بە مانایەکى تر، هەڵبژاردن پێش دیموکراسى ناکەوێت و بەرهەمیشى ناهێنێت؛ تەنانەت ماف و ئازادییش دروست ناکات.\nلە ئەدەبیاتى ڕۆژاوادا هەندێک لە توێژەران هەوڵیان داوە بەگوێرەى ئەو حاڵەتانەى دیراسەى دەکەن، پێناسەیەکى دیاریکراو بۆ هەڵبژاردنى دیموکراتى بکەن. لە دیارترین و گشتکیرترینیان ئەوە بوو لە لایەن "دەیڤید باتلەر"ەوە کرا. هەڵبژاردنى دیموکراتیى گشتى چەند مەرجێکى هەیە، ئەوانیش بریتین لە: مافى دەنگدانى گشتى بۆ هەموو هاووڵاتیانى کامڵ و باڵغ (پێگه‌یشتوو)، ئەنجامدانى هەڵبژاردن لە کاتى خۆى و ڕێکخستنى، بێبەشنەکردنى هیچ کۆمەڵەیەک لە دروستکردنى حزبى سیاسى، یان خۆکاندیدکردنیان بۆ پۆستە سیاسییەکان، مافى ڕکابەریکردن لەسەر هەموو کورسییەکانى پەرلەمان، ئازادیی بەڕێوەبردنى هەڵمەتەکانى هەڵبژاردن بەپێى یاسا، بەکارنەهێنانى توندوتیژى دژى کاندیدەکان لە کاتێکدا ڕاى خۆیان دەردەبڕن و تواناکانى خۆیان پێشان دەدەن؛ لە هەمان کاتدا دەنگدەرانیش ئازادن گفتوگۆ لەسەر ئەو بیروڕایانە بکەن و ئاشکرای بکەن دەنگیان بە چ لایەنێک داوە. هەروەها پێویستە جیاکردنەوەى دەنگەکان بەڕوونی و ئاشکرایی ڕابگەیەندرێت. لە دواییشدا سەرکەوتووەکان لە پۆستى سیاسیى خۆیاندا دابندرێن و لە پۆستەکانیاندا بمێننەوە تاوەکوو هەڵبژاردنى ئاییندە.\nدەستەواژەى هەڵبژاردنى ئازاد و پاک، بەربڵاوە و لە زۆربەى ئەو دیراسانەدا کە باسیان لە هەڵبژاردن کردووە، ئاماژەی پێ کراوە. یەکەم جار کە ئاماژەى پێ کرا، بۆ وەسفکردنى ئەو ڕاپرسییە بوو کە ساڵى ١٩٥٦ بۆ سەربەخۆبوونى خاکى توغو (تۆگۆ)، (دەوڵەتى توغو (تۆگۆ) لە ڕۆژاواى ئەفریقایە و ئێستا بەشێکە لە دەوڵەتى غانا) ئەنجام درا. دواى ئەوە نەتەوە یەکگرتووەکان بۆ حاڵەتە هاوشێوەکان هەمان ڕێچکەى گرتە بەر، بەڵام سەرەڕاى بەکارهێنانى ئەم دەستەواژەیە و دەربڕینی بە شێوەیەکى فراوان و گرنگیدانى زۆر بە پێشکەشکردنى هاوکارى لە بەڕێوەبردنى هەڵبژاردنەکان و سەرپەرشتی و چاودێریکردنیان لە ساڵى ١٩٨٩وە، بەڵام تاوەکوو ئێستا نەتەوە یەکگرتووەکان پێناسەیەکى گشتگیر و یەکگرتووى بۆ ئەم دەستەواژەیە نەکردووە.\nپێوەرەکانى ڕۆشنبیریى هەڵبژاردن\nبە شێوەیەکى گشتى دوو پێوەر هەیە بۆ هەڵسەنگاندنى ناوەڕۆکى هەڵبژاردنى دیموکراسى: یەکەمیان، ئازادیى هەڵبژاردنەکان، بەو واتایەی پێویستە ڕێز لە ئازادى و مافەکانى تاک بگیرێت؛ دووەمیان، پاکى و بێگەردیى هەڵبژاردنەکان، کە بەڕێوەبردنى هەڵبژاردنەکان دەگرێتەوە. ئەزموونى دەوڵەتە دیموکراسییەکانیش ئەوەى سەلماندووە کە لە هەڵبژاردنى دیموکراسیدا ڕکابەری تەنیا لەو سیستەمانەدا دەکرێت کە حوکمیان دیموکراسییە. ئەم جۆرە هەڵبژاردنانە ئامانج نین، بەڵکوو ئامرازێکن لە ئامرازەکانى جێبەجێکردنى پرەنسیپە سەرەکییەکانى دیموکراسى. لە لایەکى ترەوە، هەڵبژاردنى دیموکراتى بە مەرجێکى گرنگى سیستەمە حوکمڕانییە دیموکراسییەکان دادەنرێت، نەک مەرجێکى تەواو؛ واتە تەنیا بە ئەنجامدانى هەڵبژاردنى دیموکراتى، سیستەمى حوکم نابێتە سیستەمێکى دیموکراسى. لێرەدا پێویستە لە لایەکەوە باس لە پێوەرەکانى هەڵبژادنى دیموکراتى بکەین و، لە لایەکى تریشەوە باسی داواكارييەکانى بکەین:\nیەکەم: پێوەرى کارا، یاخود کاریگەریى هەڵبژاردنە دیموکراتییەکان. واتە هەڵبژاردنە دیموکراتییەکان پێویستە ئامانج و کار و مەبەستى خۆیان هەبێت، هەروەکوو پێشتر باسمان کرد، خودى ئامانجەکە نییە، بەڵکوو ئامرازێکە بۆ بەدیهێنانى کۆمەڵێک دەرەنجام.\nدووەم: پێوەرى ئازادى لە هەڵبژاردنە دیموکراتییەکاندا؛ ئەمەیش خۆى دەبینێتەوە لەوەى هەڵبژاردن لە چوارچێوەى یاسادا بێت و ڕکابەرێکردن هەبێت؛ هەروەها ڕێز لە ماف و ئازادیی هاونیشتمانیان بگیرێت.\nسێیەم: پێوەرى پاکى و پێگەردیی هەڵبژاردنەکان؛ واتە هەڵبژاردنەکان بە شێوەى خولى و ڕێکخراو ئەنجام بدرێن و کادیر دابمەزرێندرێت بۆ بەڕێوەبردنیان و سەرپەرشتی بکرێن و، ئەنجامەکانیان بێلایەنانە و دادپەروەرانە و بەڕوونى ڕابگەیەندرێن.\nبەڵام ئەگەر بێینە سەر داواکارییەکان، پێویستە هەڵبژاردنە دیموکراتییەکان لە چوارچێوەى دەستووردا بکرێن، بڕیارەکان و کارى دامەزراوەکان بە حوکمى یاسا بێت، دەستوور دەسەڵاتى حکوومەت سنووردار دەکات؛ بە شێوەیەک کە حاکم و حوکمکراو ملکەچى دەبن. هەروەها لە دانى بڕیارەکان و بابەتە سیاسییەکاندا یەکسانى بەرپا بێت، دادگه‌ى سەربەخۆ بۆ پاراستنى پرەنسیپى حوکمى یاسا و پەیڕەوکردنى ماف و ئازادیى تاکەکان و چاوخشاندنەوە بە دەستووریبوونی یاساکاندا هەبێت. جگە لەوەیش، ڕێخۆشکردن بۆ هاووڵاتیان بۆ ئەوەى لە دروستکردنى بڕیارى سیاسیدا بەشدار بن و بتوانن بە شێوەیەکى ئاشتییانە گفتوگۆ لەسەر بابەتە ساسییەکان بکەن. هەر هێزێکى سیاسى مافى ئەوەى هەبێت ڕکابەری لەسەر کورسی و پۆستە سیاسییەکان بکات. پەیوەندیى نێوان دامەزراوەکانى حکوومەت و هاووڵاتیان ڕێک بخرێت؛ بە شێوەیەک کە هەمووان وەکوو یەک و بەیەکسانى ماف و ئازادییەکانیان پیادە بکەن. هەل و دەرفەت بۆ هەموو هاوڵاتیان وەکو یەک بێت و هیچ جیاوازییەک لە نێوانیاندا لەسەر بنەماى ڕەسەنایەتى، ئایین، زمان، ڕەگەز، پێگەى کۆمەڵایەتى و سیاسى و ئابوورى نەکرێت، هەروەها ماف و ئازادیی کەمینەکان لە ڕێگەى دەستوور و یاساوە بپارێزرێت.\nهەموو ئەوانە بە ماناى ئەوە دێت دەستوورێکى دیموکراتی ئەوە بۆ هاونیشتمانیان فەراهەم دەکات، کە ماف و ئازادییەکانیان بەکار بێنن و لە دروستکردنى بڕیار و وەرگرتنى پۆستى سیاسیدا بەشدار بن، نەک تەنیا کۆمەڵە کەسێک چاودێرییان بکەن و لە برى ئەوان بڕیار بدەن. دەتوانین هەموو ئامانجەکانى هەڵبژاردنى دیموکراتى لە پرەنسیپى گەلدا کۆ بکەینەوە؛ واتە گەل سەرچاوەى دەسەڵاتە، ئەویش لە ڕێگەى دیاریکردنى نوێنەرەکانی لە پڕۆسەى دەنگدانى گشتیدا.\nدەرهاوێشتە و دەرەنجام و ڕاسپاردەکان\nدەتوانین بڵێین هەڵبژاردنى دیموکراتى بە ڕێگەیەکى نموونەیی دادەنرێت بۆ هەڵبژادنى ئەو کەسایەتییانەى کاروبارى وڵات بەڕێوە دەبەن. هاووڵاتییان دەتوانن لە پرۆسەى دەنگدانى گشتیدا دەنگ بە پاڵێوراوانیان بدەن؛ ئەمەیش بۆ بنیاتنانى هەر دوو دەسەڵاتى یاسادانان و جێبەجێکردن لە وڵاتدا.\nهەڵبژاردنە دیموکراتییەکان چارەسەرێکن بۆ ناکۆکییە سیاسییەکان بە شێوەى ئاشتییانە، چونکە ئامرازێکن بۆ گۆڕینى دەسەڵات بەبێ دروستبوونى گرژی لە نێوان لایەنەکاندا، هەروەها گۆڕینى لایەنى خاوەن دەسەڵات و جێگرتنەوەى لە لایەن حزبى ئۆپۆزیسیۆنەوە، ئەگەر هات و دەنگى زیاترى لە هەڵبژاردندا بەدەست هێنا. دواتریش شەرعییەت دەدرێته حکوومەتى نوێ و، لە هەمووی گرنگتر، لەم جۆرە هەڵبژاردنەدا حزبى سەرکەوتوو شەرعییەتى گەل بەدەست دەهێنێت؛ بەپێچەوانەى سیستەمى نادیموکراسییەوە، کە دەسەڵاتداران شەرعییەتێکى ناڕاستەقینە بە دەسەڵاتە ڕەهاکەیان دەبەخشن و تاکە حزبێک دەسەڵات دەگرێتە دەست، هەر ئەو حزبه‌یش بیر و ئایدیۆلۆژیى نەتەوەیى، ئایینیى خۆى دەچەسپێنێت و، بەردەوام دەبێت بەبێ گوێدانە هیچ خواستێکى گەل.\nLast modified on سێ شەممە, 05 حوزەیران 2018 11:52\n« خاسییەت و پێکهاتە و سوودەکانى ڕۆشنبیرى تۆڕە کۆمەڵایەتییەکان و گۆڕانى سروشتیى وێنەى ئافرەتانى عەرەبى »


كارمه‌ندانی نەخۆشاخانەی تایبەتی ریفی دیمەشق، دروشمیان هه‌ڵگرتووه بۆ سه‌ركۆنه‌كردنی ئەو هێرشەی گومانی کیمیایی لێ دەکرێت و کرایە سەر شارۆچکەی خان شەیخون لە پارێزگای ئیدلیب، ئەمەش لەکاتی گردبونەوەیەکدایه بۆ دەربڕینی پشتیوانی لە قوربانیان لە ناوچەکانی ژێر دەسەڵاتی ئۆپۆزسیۆن لە دوما، لە دەوروبەری دیمەشق، 6 نیسان. [خاوه‌ندارێتیی وێنە: سەمیر ئەلدومی\_ئاژانسی فرانس پرێس]\nدانیشتوانی شارۆچکەی خان شەیخون کە هەینی (7 نیسان) بەردەوام بوون لە ماتەمینی بۆ قوربانیە کوژراوەکانیان، بەخێرهاتنی هێرشەکانی ئەمریکایان کرد کە وەك وەڵامدانەوەیەك بوو بۆ ئەو هێرشەی گوایە بە بەکارهێنانی گازی کیمیایی كه رۆژی سێشەممە 86 هاوڵاتی کوشت، له‌نێویاندا 27 منداڵ.\nزیاتر لە 160 کەسی دیکە برینداربوون لەو هێرشەی گوایا بە چەکی کیمیایی و (برینداره‌كان) بەده‌ست چەند نیشانەوە دەناڵێن، له‌وانه جوڵەی لەناکاوی جەستە و ڕشانەوە و کەفکردنی دەم.\nنزیکەی کاتژمێر 03:40 بەیانی هەینی سوپای ئەمریکا 59 موشەکی تۆماهۆکی گرتە فڕۆکەخانەی سەربازیی شه‌عیرات لە پارێزگای حومس کە لێوه‌ی هێرشەکە کراوەتە سەر شارۆچکەکە لە پارێزگای ئیدلیب.\nهێرشەکە یەکەم چالاکیی سەربازیی راسته‌وخۆی ئەمریکا بوو لە دژی رژێمی سوریا لە شەش ساڵی رابردووی ئەم جەنگەدا.\nموشەکەکان لە (كه‌شتییه جەنگیەکانی) USS Porter و USS Ross تەقێنراون، کە سەر بە رەتلی 6 ی كه‌شتیه‌كانی هێزی دەریایی ئەمریکا بوون، لە رۆژهەڵاتی دەریای سپی ناوەڕاست.\nهێرشەکە رادار و فڕۆکە و سیستمی بەرگری ئاسمانی و چەندین ئامێری دیکەی لۆجیستی لە فڕۆکەخانەکەدا بە ئامانج گرت. پێنتاگۆن دەڵێت کاریانکردوە بۆ ئەوەی لەو شوێنانە نەدەن کە وه‌ك وتی گازی سارینی تیادا هەڵگیراون.\nسوپای سوریا لە بەیاننامەیەکدا کە لەسەر تەلەفزیۆنی دەوڵەت خوێدنرایەوە، هێرشەکەی پشتراستکردەوە و وتی هێرشە ئاسمانیەکە زیانی زۆری گەیاندووە.\nکاردانەوەکانی خەڵكی خان شەیخون\nدانیشتووی خان شەیخون، ئەبو عەلی، وتی: "پشت بەخوا ئەم هێرشانە هۆشداری دەدەنە بەشار ئەسەد بۆ ئەوەی پێیبڵێن: بەشار، بەسە کوشتن و نادادپەروەری دژی ئەم خەڵكە."\nئەو گەڕەکەی سێشەممە هێرشی کرایە سەر،رۆژی هەینی وەک خۆی بە چۆڵی مابۆوە، دوای ئەوەی رزگاربووەکان بەپەلە خۆیان گەیاندبووە ناوچەکانی دیکەی شارۆچکەکە، کە لەژێر دەستی ئۆپۆزسیۆندایە.\nجوڵەیەکی کەمی هاتوچۆ به‌پێ و جموجۆڵی تر لە سەرانسەری شارۆچکەکە بەدی دەکرا، کە خێزانی ئەوانەی لە هێرشەکەدا تیاچوون هێشتا پیشوازییان لەو خەڵكە دەکرد کە بۆ سەرەخۆشی هاتبوون لە هۆڵەکاندا.\nدانیشتوانەکە لەنێو بێدەنگی و خەمەوە دەیانوت پێشوازی لە کاردانەوەکەی ئەمریکا دەکەن.\nحاج کەسار، کە بازرگانێكی تەمەن 50 ساڵەیە، وتی: "ئێمە ئەم هێرشانە تەنها بە کاردانەوە نابینین بەڵکو تۆڵەی ئەو شەهیدانەیە کە لێرە کەوتن لە خان شەیخون."\nئەبو موهەیب، کە ئەفسەرێکی هەڵهاتوی سوپای سوریایە و تەمەنی 37 ساڵە، وتی: "بەشێکی بچوكی ئەو دادپەروەرییەش ناگەیەنێت کە شەهیدەکان حەقیانە، بەڵام ورەی خێزانی کوژراوەکان بەرزدەکاتەوە."\nئەگەر پشتڕاستبکرێتەوە، خان شەیخون دەبێتە دووەم هێرشی کوشندەی کیمیایی لە شه‌ڕی سوریادا، دوای ئەوەی ساڵی 2013 هێرشێك لە ناوچەی غوتای رۆژهەڵات لە نزیك دیمەشق وه‌ك دەوترێت سەدان کەسی کوشت.\nدانیشتوانی شارۆچکەی دومای غوتای رۆژهەڵات، هەینی پێشوازییان لە هێرشەکەی ئەمریکا کرد.\nپاڵپشتی نێودەوڵەتی بۆ هێرشەکە\nدوای هێرشەکە سەرۆکی ناتۆ، جێنس ستۆلینبێرگ، لە بەیاننامەیەکدا وتی: "رژێمی سوری بەرپرسیاری هەموو ئەم رووداوانەیە."\nوتیشی: "هیچ جۆرە بەکارهێنانێکی چەکی کیمیایی په‌سه‌ندناكرێت و بەبێ وەڵام نابن، ئەوانەش کە بەرپرسیارن پێویستە روبه‌ڕووی لێپرسینه‌وه بكرێنه‌وه."\nلە پۆستێکی تویتەردا سەرۆکی یەکێتی ئەوروپا، دۆناڵد تەسک، وتی: "هێرشەکانی ئەمریکا پیشانیدا کە هێرشە بەربەریە کیمیاییەکان پێویستیان بە چارەسەرکردنە. یەکێتی ئەوروپا لەگەڵ ئەمریکا کاردەکات بۆئەوەی توندوتیژیەکان لە سوریا کۆتاییان بێت."\nلە بەیاننامەیەکی هاوبەشدا سەرۆکی فەرەنسا فرانسوا ئۆلاند و سەرۆك وەزیرانی ئەڵمانیا ئەنگیلا مێرکڵ وتیان ئەسەد "تەنیا بەرپرسە" لە هێرشەکانی ئەمریکا.\nبەریتانیاش وتی "بەتەواوەتی پاڵپشتی" هێرشەكان دەکات و له‌قه‌ڵه‌می دان به "وەڵامدانەوەیەکی شایستە بۆ هێرشە بەربەریە کیمیاییەکە" و وتیشی "به‌مه‌به‌ستی بەرگرتن بوون له هێرشی دیکە".\nتورکیاش پێشوازیی لە هێرشەکە کرد و بە "ئه‌رێنی" ناویبرد و داواکەی پێشتریشی دووپاتكرده‌وه کە ئەسەد لە دەسەڵات لاببرێت، هاوکات داوای دامەزراندنی ناوچه‌ی دژە-فڕینی کرد لە سوریا بۆ ئەوەی بەربگرن بە خوێنڕشتنی زیاتر.\nسعودیە و یابان و کەنەداش پیشوازییان لە هێرشەکانی ئەمریکا کرد.\nباڵەکانی ئۆپۆزسیۆنی سوریا هەینی پێشوازییان لە هێرشەکانی ئەمریکا کرد.\nلەلایەکی ترەوە، هاوپەیمانەکانی رژێم، روسیا و ئێران، بە توندی سه‌ركۆنه‌ی هێرشەکانی ئەمریکایان کرد و روسیا داوای کۆبوونەوەی بەپەلەی ئەنجومەنی ئاسایشی نەتەوە یەکگرتوەکانی کرد.\nدیپلۆماته ئەمریکیەکان وتیان ئەنجومەنی ئاسایشی نەتەوە یەکگرتوەکان بڕیاربووە هەینی کاتژمێر 11:30 گوێبیستی زانیاریەکان بێت لەسەر چالاکیەکەی ئەمریکا.


له پارلمانی سوئێد باس لە خەباتی پێشمەرگە دژی ڕێژیمی ئێران کرا\n17:28 - 27 رێبەندان 2719\nڕۆژی هەینی ڕێکەوتی ٢٥ی ڕێبەندان، هەیئەتێکی پێوەندییە نێونەتەوەییەکانی حیزبی دێموکراتی کوردستانی ئێران لە وڵاتی سوئێد، پێکهاتوو له "حەمید تەیمووری و جەمیلە حەسەنخاڵی"، بە مەبەستی گفتوگۆکردن چوونە پارلمانی وڵاتی سوئێد و لەگەڵ خاتوو "شێشتین لووندگرێن"، نوێنەری پێوەندییە نێونەتەوییەکانی حیزبی ناوەند دیداریان پێک هێنا.\nلەو دیدارەدا کۆمەڵێک خاڵیان لەسەر کوردستانی ڕۆژهەڵات و ئێران بەگشتی و هەلومەرجی حیزبی دێموکرات تاوتوێ کرد.\nلەو کۆبوونەوەیەدا، باسێکی کورت لەسەر هەلومەرجی حیزبی دێموکرات بەگشتی و بەردەوامیی خەبات دژی ڕێژیمی کۆنەپەرستی ئێران و چالاکیی پێشمەرگە و بەردەوام بوونیان لە خەبات بۆ ئازادی و ڕزگاریی نیشتمان کرا.\nباس لە کاریگەربوونی ئابلۆقەکان لەلایەن ئامریکا، لاوازبوونی ڕێژیم لە بواری ماڵی و پێڕانەگەیشتنی بە خەڵکی ئێران و گرفتەکان لە کوردستان، کێشەی ژینگە، تێکدانی ئاسەوارەکان و ئاگرتێبەردانی دارستانەکانی کوردستان کرا.\nهەیئەتی حیزبی دێموکرات باسی لەوە کرد، گرتن و ئازاردانی خەڵک و خۆپیشاندانەکان لە شەقامی شارەکان لە ئێران و کوردستان بەردەوامە. گرتنی چالاکانی مەدەنی و بێسەروشوێن کردنیان بووەتە ڕووتینی ڕۆژانە. کوشتنی کۆڵبەران لە هەڵکشاندایە و تەنیا لە مانگی ژانویەی ساڵی ٢٠٢٠ی زایینی، ١٩ کۆڵبەر کوژران و بریندار بوونه.\nهەیئەتی حیزبی دێموکرات باسی لەوە کرد، هەڕەشەکانی ڕێژیم لە خەڵکی کورد و حیزبە کوردییەکان بەردەوامە و ڕێژیم بە هەموو جۆرێک لە پیلانگێڕیدایە. هەموو لایەک دەزانن کە ڕێژیمی ئیسلامیی ئێران لە وڵاتانی دراوسێ وەک عێراق، سووریە، یەمەن و لوبنان گرووپی تێرۆریستیی پێک هێناوە.\nلەو دیدارەدا باس لەوە کرا، هێزەکانی ڕێژیمی ئێران خۆپیشاندەرانی شارەکانی ئێران و کوردستان دەدەنە بەر گولـلە و دەیانکوژن. ڕێژیم ئێستا خەریکی هەڵبژاردنی مەجلیسە و دەیانهەوێت بە هەر نرخێک بووە خەڵک بۆ سەر سندووقەکان ڕابکێشن و سەرەڕای ئەوەش هەڕەشە لە خەڵک دەکەن کە دەبێ بڕۆنە سەر سندووقی دەنگدان. هەرچەند خەڵکی ئێران و کوردستان بەتایبەتی، بایکۆتی هەڵبژاردنیان کردووە و کورد ٤٠ ساڵە "نا"ی بەو ڕێژیمە وتووە.\nلەو بوارەدا خاتوو "شێشتین" باسی گرفتەکانی کوردی کرد و وتی، ئاگاداری کێشەی کورد هەین لە ناوچەکەدا، ئەوەش دەزانین هەر ئاڵوگۆڕێک پێک بێت کورد زەرەرمەند دەبێت و ئەمەش کێشەیەکی چارەسەر نەکراوەیە.\nناوبراو باسی لەوە کرد کە ئێران بەهۆی ئابلۆقەکانی ئامریکاوە لە زۆر بواردا لاواز بووە، بەڵام ئەمەش هیچ کێشەیەک چارەسەر ناکات. ناوبراو باسی لەوە کرد کە دەبێ پارلمانی ئورووپا و هەموو زلهێزەکان چارەسەرێکی بنەڕەتی بۆ کێشەی کورد لە هەر چوار بەشەکەی کوردستان بدۆزنەوە و لەو بوارەشدا تێدەکۆشن.\n"شێشتین" لە کۆتاییدا سپاسی هەیئەتی کرد بۆ زانیارییەکانی و لەسەر دیدارەکان لە داهاتوودا جەختی کردەوە.\nهەر لەو پێوەندییەدا لە پارلمانی سوئێد هەیئەتی حیزبی دێموکرات لەگەڵ خاتوو "دێزێرێ"، پارلمانتاری مەسیحی دێموکرات چاوپێکەتنیان کرد.\nلەو دیدارەدا باس له کێشەی کوردستانی ڕۆژهەڵات، سیاسەتەکانی ڕێژیمی ئێران و هەلومەرجی حیزبی دێموکرات کرا.\n"دێزێرێ" وتی، ئێران کێشەیەکی سەرەکییە لە ڕۆژهەڵاتی نێوەڕاستدا.\nهەیئەتی حیزبی دێموکرات لەو دیدارەدا لەگەڵ پارلمانتاری سوسیال دێموکرات، خاتوو "لاوێن ڕێدار"، دیداری کرد و لەسەر هەلومەرجی حیزبی دێموکرات، کوردستان و ئێران گفتوگۆیان کرد.


واشینگتۆن لە درێژەپەیداکردنی قەیرانی سووریادا بە خەتابار بزانن | مەسعوود مەناف|Masoud Manaf\nماڵه‌وه > NNSROJ\t> واشینگتۆن لە درێژەپەیداکردنی قەیرانی سووریادا بە خەتابار بزانن\nواشینگتۆن لە درێژەپەیداکردنی قەیرانی سووریادا بە خەتابار بزانن\n5 تشرینی دووه‌م 2014 Rojpress\tلێدوانێک بنووسە Go to comments\nمەروە شەبنەم ئۆرووچ- ئەلجەزیرە\nتێبینی وەرگێڕ: خەڵکانێک هەن کە هەرچی لە دونیا بقەومێ ئەمریکای لێ بە خەتابار دەزانن. مومکینە ناحەقیشیان نەبێ و ئەمریکا ڕاستەوخۆ و ناڕاستەوخۆ، دەستی لە خوڵقانی زۆر تراژێدیدا هەبووبێ یا لانیکەم ئەو چاوەڕوانییەی کە وەک زلهێزیک، بۆ پێشگیری لە دووپاتبوونەوەی کارەساتەکان لێی دەکرێی بەجێ نەگەیاندبێ. بەڵام حاشا لەوە ناکرێ کە سیاسەتەکانی تورکیا، لە لایەک وەک هاوپەیمانی ئەمریکا و لە لایەکی تر، وەک هێزیکی هەرێمی کە ئەجێندای تایبەتی خۆی هەیە، رۆڵێکی بەرچاوی لە قووڵبوونەوەی شەڕی ناوخۆیی سووریادا هەبووە. شۆڕشی سووریا لە دەستپێکەوە شۆڕشێکی مەدەنی دژ بە دیکتاتۆرییەتی بەشار ئەسەد بوو بەڵام ئیدەی چەکدارکردنی ئۆپۆزیسیۆن، لە لایەن تورکیا و هاوپەیمانەکەیەوە هات. زیاتر لە سێ ساڵە، دەیان هەزار جیهادیستی نێودەوڵەتی لە ڕێگای سنوورەکانی تورکیاوە ئاودیوی سووریا دەبن، بەشێکی زۆر لەو جیهادیستانە و دژبەرە سوورییەکان لە ناو خاکی ئەو وڵاتەدا سازمان دەدرێن، پەروەردە دەکرێن، دەرمان و خۆراک و پێداویستیی سەربازی و لۆژیستیکیان بۆ دابین دەکرێ و دەنێردرێنەوە بەرەکانی شەڕ. زۆربەی ئەو گرووپانە، هەر لە ڕێگەی تورکیاوە، لە ئاستی نێودەوڵەتییدا تریبوون و هاوکاریان بۆ دەدۆزرێتەوە و مەشرووعییەتیان بۆ پەیدا دەکرێ. با لەوەش بگوزەرێین کە تورکیا لە ڕۆژی یەکەمەوە، چەندەی هەوڵ داوە ئۆپۆزیسیۆنی کورد و عەرەب لێک دوور بخاتەوە، لە ئێستاوە نەهێڵێ کورد لە داهاتووی سووریادا بە مافەکانی بگات و ئەو بەڕێوەبەرییە ئۆتۆنۆمەی کە لە ڕۆژئاوا دامەزراوە، تێک بچێ. سەرەڕای ئەو ڕاستییانە، نووسەری ئەم وتارە، هەوڵی داوە کە بە پاساوهێنانەوە بۆ ئانکارا، تەنیا ئەمریکا بە خەتاباری سەرەکی بزانێ و تورکیا بەرحەق نیشان بدات و سیاسەتە کارەساتبارەکەی پینە بکات. بیرتان دەخەمەوە کە نووسەر، وتارنووسی ڕۆژنامەکانی یەنی شەفەق، سەباح و تورکیش ئاجێندایە کە بە میدیاگەلی نزیک لە حکوومەتی ئاکەپە دەناسرێن.\nوەک دوێنێ قەومابێ ئاوایە. مانگی مەی ٢٠١٣ بوو. باڕاک ئۆباما، سەرکۆماری ئەمریکا لە کۆنفڕانسێکی ڕۆژنامەوانیدا لەگەڵ ڕەجەب تەیپ ئەردۆغان، سەرکۆماری ئێستا و سەرۆک وەزیری ئەوسای تورکیا، لە باخچەی کۆشکی سپی، لەبەرچاوی ڕاگەیاندنەکان بەڵێنی دا کە باری قورسی پەنابەرانی سووری لەسەر شانی تورکیا کەم بکاتەوە و لەم بوارەدا یارمەتی ئانکارا بکات. ناوبراو وتیشی کە ڕۆیشتنی بەشار ئەسەد تاکە ڕێگەی کۆتایی هاتن بە قەیرانی سووریایە. ئانکارا لەو کاتەوە کە تێگەیشت بەشار ئەسەد حازر نییە کۆتایی بە کوشتنی خەڵکەکەی بێنێ، هاتە سەر ئەو باوەڕە کە دەبێ ڕەژیمەکەی بڕووخێ و تا ئێستاش لەسەر هەمان ڕوانگە ماوەتەوە.\nبەشار ئەسەد بە خوڵقاندنی کارەساتی کۆمەڵکوژکردنی خەڵکی غوتتە بە چەکی کیمیایی، لە ئووتی ٢٠١٣دا، هێڵە سوورەکەی ئۆبامای بەزاند. ئەمریکا بەرنامەی داڕشت تا خێرا ١٠٠ مووشەکی کڕووزی جۆری تامهاوک ئاڕاستەی سوپای سووریا بکات. ئۆباما هەموو ڕۆژێ لەسەر تیڤییەکان باسی لە ئەگەر و پێویستیی دەستێوەردانی سەربازی دەکرد بەڵام دیار نییە سەرەڕای ئەوەی کە کۆمیتەی پێوەندییەکانی دەرەوەی سێنا، ڕەزامەندی لەسەر دەستێوەردانی سەربازیی ئەمریکا دژ بە سووریا نیشان دابوو، ئۆباما بە چ هۆکارێک، تۆپەکەی خستە مەیدانی کۆنگرە. هەرجۆرێک بێ، ئەمریکا و ڕووسیا ڕێککەوتن کە بەشار ئەسەد لە چەکی شیمیایی دابماڵن. ئەوە لەکاتێکدابوو کە ڕەژیمی ئەسەد درێژەی بە تۆپبارانکردن، قڕکردن و کوشتنی سیستماتیکی خەڵکی سووریا دەدا.\nئەمریکا هەرچۆنێک بێت سەرکەوتووانە مەسەلەی دەستێوەردانی سەربازی بردە بن بەڕە بەڵام تورکیا دەستبەردار نەبوو و هەر جار نا جارێک هۆشداری دەدا و قسەی خۆی دووپات دەکردەوە. مەترسی ڕێکخراوە توندئاژۆکان لە پەرەسەندن دابوو. تەنانەت ئۆباما خۆشی دانی بەو راستییە دەنا. بۆ وێنە لە کۆتاییەکانی مانگی “مەی”دا باسی لەوە کرد کە بە درێژەپەیداکردنی شەڕ لە سووریا، توندوتیژی دزە دەکاتە دەرەوەی سنوورەکانیش. ڕۆژ بە ڕۆژیش توانای شەڕکردنی گرووپە توندئاژۆکان زیاتر دەبێ.\nئەو کارەی ئۆباما کردی مایەی شەرمەزارییە. ئەمریکا، هاوپەیمانی خۆی لە ناوچەکە بەتەنیا جێهێشت و ناچاری کرد خۆی بەدوای چارەسەرێک بۆ قەیرانی سووریا بگەڕێ. هێنانەسەرزمانی ئەو وشانە بۆ ئۆباما هاسانن بەڵام بە کردەوە دژوار. ئۆباما پشتی دە ئۆپۆزیسیۆنی سووریا کرد و هاوپەیمانەکەشی ناهومێد کرد.\nسەبارەت بە عێڕاقیش، تورکیا چەند جاریش هۆشداری بە ئەمریکا دا کە و پێی ڕاگەیاند کە بەدوور نییە وەک سووریای لێ بێ. سیاسەتی فیرقەگەرایانەیی مالکی، بە کردەوە ئاڵۆزی و توندوتیژی بەرهەم دێنا. تەنیا پاش ئەوەی مووسڵ لە مانگی ژووئەندا کەوت، ئەمریکا تێگەیشت کە چ باسە. شەڕ ڕۆژ بە ڕۆژ خوێناویتر دەبوو بەڵام تەنانەت لە مانگی ئووتیشدا ئۆباما ستراتێژییەکی روونی سەبارەت بە داعش نەبوو و دواتریش کە دۆزییەوە، دەرکەوت کە ڕێچارەیەکی هەڵەی هەڵبژاردووە. ئەمریکا ئێستاش نەخشەڕێیەکی دیاریکراوی سەبارەت بە سووریا نییە. داعش ئەمجار ڕووی کردە ناوچە کوردییەکانی سووریا و هەوڵەکانی ئەمریکا بۆ پێشگرتن بە هێرشەکانی داعش زۆر درەنگ ما و زۆر کەم کاریگەر بوو. هاوکات لەگەڵ ئەوەش کە هاوپەیمانەکانی ئەمریکا لەسەر زەوی خەریک بوو لاواز دەبوون، ڕەژیمی ئەسەد بە ورەیەکی بەرزتر، لوولەی تانکەکانی ڕوو لە بەڵێنە بەجێنەگەینراوەکانی ئۆباما مۆڵ دەدا. پاش ماوەیەک هاوکاریکردنی ئۆپۆزیسیۆنی سووریا و ئەو گرووپانەی کە شەڕی داعش، ڕەژیمی سووریا و حیزبوڵایان دەکرد، ئێستا ئەمریکا لەم وڵاتەدا بۆ دۆست ماوەتەوە. تەنانەت ویست و پلانێکی تۆکمەشی بۆ داهاتووی سووریا نییە. هەر بۆیە ئاشکرایە کە لەم زلکاوەدا، تەنیا داعش و ڕەژیمی ئەسەد سوودمەند دەبن.\nسیاسەتی ئۆباما بۆ بەڵێن دان و بەجێ نەگەیاندنی بەڵێنییەکانی، هەم بەرژەوەندییەکانی ئەمریکا دەخاتە مەترسییەوە و هەمیش دژ بەو دروشمەی ئەمریکایە کە دەڵێ حەز بە ئارامی و سەقامگیری ڕۆژهەڵاتی ناوین دەکات. بەبێ هەبوونی گرووپێکی چەکداری بەتوانا، هێرشە ئاسمانییەکان ناتوانن داعش بوەستێنن. تەنانەت خۆی پێنتاگۆنیش چەندین جار دانی بەو ڕاستییە ناوە.\nئێستا ئەمریکا هەوڵ دەدات سەربازەکانی لە بێسەروبەری و بشێوی هەرێمەکە دوور ڕابگرێ و هاوکات، کەسانێک پەیدا بکات کە لەجیاتی ئەو شەڕ بکەن. خۆششانسترین بەربژێرەکانیش سوپای تورکیا و پێشمەرگە کوردەکانن. ئەمریکا هاوکات چاوچاوێن لەگەڵ باڵی سووریای پارتی کرێکارانی کوردستان، واتە پەیەدەش دەکات. بۆ وێنە وەزارەتی دەرەوەی ئەمریکا لە لێدوانێکی پڕ مشتومڕدا ڕایگەیاند کە واشینگتۆن پەیەدە بە گرووپێکی تیرۆریستی ناناسێ. گەرچی کە دەزانرێ کە پەیەدە، سێبەری پەکەکە لە سووریایە. ئەو هەڵوێستە سەیرەی ئەمریکا، وەک ئەوەیە کە بێژی ئەلنوسرە بەشێک لە ئەلقاعیدە نییە!\nلەم لاوە تورکیا پێی وایە کە هێزگرتنی پەیەدە لە سووریا، پەرە بە جیاییخوازی کوردەکان لەناوخۆی ئەو وڵاتە دەدات. لەکاتێکدا کە مەیل و ڕێکخستنێکی لەم چەشنە لە باشووری ڕۆژهەڵاتی تورکیا[باکووری کوردستان.و] هەیە و ئێستا کە سەدان هەزار کوردی سووریا، بۆ ڕزگاربوون لە چەنگ هێرشەکانی داعش سنووریان بەزاندووە و ڕوویان لە تورکیا کردووە، ئانکارا بە مافی خۆی دەزانێ کە گفتگۆ لەسەر سیناریۆی چاوەڕوانکراو سەبارەت بە داهاتوویی سووریا بکات. سیناریۆگەلێک کە مومکینە کۆپی حکوومەتی هەرێمی کوردستانی عێڕاق لە سووریای لێبکەوێتەوە. هەر بۆیە تورکیاش دەبێ سیاسەت و نەخشەڕێیەکی سەربەخۆ بەرانبەر بە داهاتووی سووریا پیشەکات کە هەم ئاسایشی نیشتمانی ئەو وڵاتە پارێزراو بێت و هەم بەرژەوەندییەکانی. بۆیە کە ئەمریکا سەلماندوویەتی کە هاوپەیمانێکی جیگەی متمانە نییە و پلانێکی تۆکمە و ڕێکوپیکی بۆ شکڵدان بە ناوچەکە نییە.\nئەمریکا سەرەڕای هێزی میدیایی لە ئاستی نێودەوڵەتیدا ناتوانێ رۆڵی خۆی لە خوڵقانی ئەو بارودۆخەدا بشارێتەوە. ئێستا میدیاکانی ئەمریکا، لەژێر کاریگەریی کابینەی ئۆباما و لە بێ خیاڵی کۆمەڵگای جیهانیدا هەوڵ دەدەن تورکیا خەتابار نیشان بدەن و ناچاری بکەن واز لە دەستێوەردانی سەربازی بهێنێ. بەڵام لەڕاستیدا ئەوەی دەست لە پێ درێژتر ماوەتە، ئۆبامایە کە بە سیاسەتەکانی، ڕۆژهەڵاتی ناوینی بەرەو هەڵدێر بردووە. لەو بارودۆخەدا تورکیا چۆن دەتوانێ ئاسایشی خۆی و داهاتووی لەرزۆکی هەرێمە قەیراناوییەکە پشتگوێ بخات؟ بەهەرحاڵ تورکیا خەریکە هەوڵ دەدات کە چارەسەرییەکی ڕیشەیی بۆ کێشە بدۆزێتەوە و تەنیا بەم هۆیە کە ئەمریکا حەزی لێ نییە و ڕای خۆی گۆڕیوە، پاشەکشە لە داخوازییەکانی نەکات.\nجنووکە تازە لە قووتووەکە هاتۆتە دەر. نزیک ١٠ میلیۆن و هەشت سەد هەزار سووری، پێویستییان بە یارمەتی مرۆیی خێرا هەیە. ئەمە نیوەی کۆی گشتیی حەشیمەتی سووریایە. تا ئێستا زیاتر لە ١٥٠ هەزار کەس لە سووریا، لە سایەسەری پشتگوێخستنی قەیرانەکە لە لایەن ئەمریکاوە، گیانیان لەدەست داوە و ٦.٤ میلیۆن کەس لەناوخۆ کۆچبەر بووە و نزیک بە ٣ میلیۆن کەسی تریش کۆچبەری وڵاتانی جیران بووە. ئێستا تەواوی هەرێمەکە، ڕووبەڕووی مەترسیی ئەگەری دووپاتبوونەوەی ڕەوشی لوبنانە. لەو بارودۆخەدا، ئەگەر مرۆڤ هەوڵ بدات بەشێک لە ڕاستییەکە نەبینێ، کارەسات درێژەپەیدا دەکات و بێسەروبەرییە هەمووان قووت دەدات.\nقۆڵبەستکراوانی خۆپێشاندانی سنەییەکان بۆ کۆبانێ هێستا ئازاد نەکراون بۆ دووهەم جار گفتگۆی سەربازانی تورک و چەکدارانی داعش لەسەر سنوور تۆمار کرا- وێنە و فیلم


خەوتن بە گۆرەویەوە تەندروستە؟\nهەردی سەلامی پەیامێک بۆ سەنا بەرزنجی بڵاودەکاتەوە\nشێوازی دروستکردنی کریپ\nخەندان لایف- ناوازە\nزانست ئەو دەنگۆیانە یەکلایدەکاتەوە دەربارەی خەوتن بە گۆرەویەوە دەکرێت، کە بەشێکی زۆری خەڵک بەڕێژەی 44% رقیان لە خەوتن دەبێتەوە بەگۆرەویەوە، بەڵام ڕێژەی 29% بە پێچەوانەوەن.\nبەگوێرەی زانیاریەکان ئەو پەیوەندیەی لەنێوان گۆرەوی چالاکیەکانی ئەندامانی جەستە هەیە، یارمەتیدەرە بۆ رێککردنی پلەی گەرمی لەش لەکاتی خەودا، زیادکردنی هەڵقوڵانی خوێن بۆ پێیەکان، هەستکردن بە ئاسوودەیی.\nزانست چی دەربارەی ئەم بابەتە دەڵێت؟\nرێکخستنی پلەی گەرمی، گەورەترین هاندەرە بۆ لەپێکردنی گۆرەوی، لە کاتی هەستکردن بەسەرمایە لەشەودا ، چونکە ئەگەر سەرما یان گەرمات بێت، خەوەکەت دەپچڕێت و زوو بەخەبەردێیت، بەڵام گۆرەوەیەکە پلەی گەرمی لەش هاوسەنگ دەکات، بێگومان باشترین پلەی گەرمای لەش بۆ کەسی پێگەیشتوو لەنێوان 15-20 پلەی سەدیە.\nمایک کیش دامەزرێنەری پێگەی "Beddr" تایبەت بە لێکۆڵینەوە لە خەو دەڵێت "پلەی گەرمی لەش توشی لەرینەوە دەبێت لەشەودا، کە دەبێتە هۆی نزم بوونەوەی پلەی گەرمی، هەربۆیە لەپێکردنی جوتێک گۆرەوی یارمەتی پاراستنی هاوسەنگی پلەی گەرمی لەش دەدات".\nزیادبوونی هەڵقوڵانی خوێن\nلەپێکردنی گۆرەوی لەشەودا یارمەتی هەڵقوڵانی خوێن دەدات بۆ پێیەکان، کیش ئاماژەبەوەش دەکات کە لەپێکردنی گۆرەوی لە شەودا ، هۆکارێکە بۆ ناردنی پەیامێک لە جەستەوە بۆ ئەندامەکان تا ئاگاداریان بکاتەوە لەوەی ساتی خەوە.\nئه‌م بابه‌ته 44773 جار خوێنراوه‌ته‌وه\nلیستێک بۆ تەندروستیەکی باش\nحەوت خو کە گورچيلەکانت لەناو دەبات\nسودە تەندروستیەکانی کاڵەک\nهەرگیز ئەم خۆراکانە پێکەوە مەخۆ\nئایا گێزەر یارمەتیدەرە بۆ ئەوەی لە تاریکیدا ببینیت؟\nهۆکارەکانی دواکەوتنی سوڕی مانگانە\nئەو خۆراکانەی یارمەتی بەرزبونی باڵا دەدات\nئەم هەشت کەسە نابێت هێلکە بخۆن\nزیانەکانی خەوتن لەسەر دەم\nهەردی سەلامی پەیامێک بۆ سەنا بەرزنجی بڵاودەکاتەوە


گۆرانیبێژی کڕواتی و فەڕەنسی گۆرانی کوردی دەڵێن : خۆشە هەورامان – تۆڕی میدیایی خەڵک\nلە کۆرسێرتێکی هونەریدا کە لە ساڵی ٢٠١١ ئەنجامدراوە، تیپێکی موزیکی کڕواتی گۆرانیەکەی کوردی کامکارەکان دەڵێنەوە.\nلە کۆنسێرتەکەدا هەریەکە لە گۆرانیبێژانی کڕواتی Dunja Bahtijarević و Lidija Dokuzovic و گۆرانیبێژی فەڕەنسی Luna Cottis گۆرانی (خۆشە هەورامان) دەڵێنەوە.\nئەمەش لەکاتێکدایە کە ئێستا تیپی تۆپی پێی نیشتمانی هەردوو وڵاتەکە بۆ یاری کۆتای مۆندیالی تۆپی پێ سەرکەوتوون.\nکۆمەڵێک بەزمی خوشک و براکان لەو کاتەدا کە ئاشتی بەرقەرار نییە\n2018/11/19 - 9:44 PM\nلە رۆژی جیهانی پیاوان کە رۆژی ١٩ ـی مانگی ١١ ـی ھەموو ساڵێکی بۆ دیاری کراوە، رێکخراوی یەکێتی پیاوان نوێترین ئاماری توندوتیژییەکانی لە بەرامبەر پیاوان لە هەرێمی کوردستان بڵاوکردەوە.\nبورهان عەلی، سکرتێری رێکخراوی یەکێتی پیاوان بەرۆژنامەنوسانی راگەیاند: قەیرانە جۆراوجۆرەکانی رووبەڕووی هەرێمی کوردستان بوونەتەوە، بەتایبەت قەیرانی سیاسی و ئابوری، گوشاری زۆری خستۆتە سەر پیاوان و ژیانیانی سەخت کردوە.\nوتیشی: بەپێی ئامارە تۆمارکراوەکان، لەماوەی ١٠ مانگی ساڵی ۲۰۱۸ تاوەکو ئێستا، ٥١٧ سکاڵا لای ڕێکخراوەکەیان لەسەر ئەو توندوتیژیانە تۆمارکراون، کە پیاوان لە لایەن ھاوسەرەکانیانەوە ڕووبەڕووی بوونەتەوە.\nئەوەشی خستەڕوو: لەمساڵدا ٤٥ پیاو خۆیان کوشتووە و ٤ پیاویش لەلایەن ژنەکانیانەوە بە هاوکاری کەسانی دیکە کوژراون.\n“با باوكی بزانێت چۆن شۆفێری كردووە”\nبەڤیدیۆ؛ هاتوچۆی هەولێر سەركێشی شۆفێرێك لەناو گەڕەكێك بڵاودەكاتەوە\n2018/11/19 - 8:47 PM\nوتەبێژی هاتوچۆی هەولێر ڕایدەگەیەنێت، بەهۆی سەركیشی شۆفێرێكی گەنج لەگەڕەكی 121ی گوڵان كارەساتێكی لێكەوتەوە و منداڵێك و ژنێكی كردە قوربانی، دەشڵێت: “ئێمە ڤیدیۆی ڕوداوەكە بۆ هەموو لایەك بڵاودەكەینەوە بۆ ئەوەی هەموان بزانن، كە سەرەنجامی سەكێشی بەتایبەتی لەشەقامی ناو گەڕەك چییە”.\nفازڵ حاجی، وتەبێژی هاتوچۆی هەولێر لە هەژماری تایبەتی خۆی لە فەیسبوك ڕایگەیاندووە، كاتژمێر 2 و 30 خولەكی پاشنیوەڕۆی ئەمڕۆ دوو شەممە 19-11-2018 لەگەرەكی 121 ی گۆلان شۆفێرێكی گەنج بە ئۆتۆمبێلێكی تایبەت كاتێك هەوڵیدا لە ئۆتۆمبێلێك ڕەت بێت، كۆنتڕۆڵی لەدەستدا و كارەساتێكی لەو گەڕەكە دروست كرد.\nدەشڵێت: “لە ئەنجامی ڕوداوەكە ئۆتۆمبێلەكەی خۆی كێشا بە منداڵێكی پایسكل سوار و ئەوجا خۆی كێشا بە ماتۆڕسكیلێك و لە دواییش بە دوكانێك و لەئەنجامی ڕوداوەكە منداڵەكە و ژنێك، كە لە ناو دوكانەكە بوو بریندار بوون و زیانێكی زۆری مادیش كەوتەوە”.\nڕاشیگەیاندووە، ئێمە ڤیدیۆی ڕوداوەكە بۆ هەموو لایەك نیشان دەدەین بۆ ئەوەی هەمووان بزانن، كە سەرەنجامی سەركێشی بە تایبەتی لە شەقامی ناو گەڕەك ئەگەر هەیە كەچی بەدوادا بێت، بەتایبەتی بۆ باوكی ئەو شۆفێرە سەركێشە بۆ ئەوەی بزانێت كوڕەكەی چۆن شۆفێری كردووە.\nئاماژەی بۆ ئەوەشكردووە، با هەموو لایەك ئەوە بزانن، كە هەڵە لە خراپی شەقام نەبووە، ئەوە هەڵەی كوڕەكەی بووە، كە بەو شێوەیە شۆفێری لە ناو ئەو گەڕەكەدا كردووە.\nسه‌ركیشی شوفیریكی گه‌نج له‌گه‌ره‌كی 121 ی گولان كاره‌ساتیكی نایه‌وه كاتژمیر 30و2 پاش نیوه‌رۆی ئه‌مرۆ ه‌گه‌ره‌كی 121 ی گۆلان شوفیركی گه‌نج به‌ئوتومبیلیكی تایبه‌ت كاتیك هه‌ولی دا له‌ئوتومبیلیك ره‌ت بیت كۆنترۆلی له‌ده‌ستدا وه‌له‌دوای ئه‌وه‌ی خۆی كیشا به‌منالیكی پایسكل سوار ئینجا خۆی كیشا به‌ماتۆرسكیلیك وله‌دواییش به‌دوكانیكوه‌له‌ئه‌نجامی روداوه‌كه مناله پایسكسوراه‌كه‌و ئافره‌تیك كه‌له‌ناودوكانه‌كه‌بو به‌سوكی زامداربون وه‌زیانیكی زۆری مادیش كه‌وته‌وه له‌ئه‌نجامی روداوه‌كه‌ئیمه ڤیدیۆی روداوه‌كه بۆهه‌مو لایه‌كنیشان ده‌ده‌ین بۆئه‌وه‌ی هه‌موان بزانن كه‌سه‌ره‌نجامی سه‌كیشی به‌تایبه‌تی له‌شه‌قامی ناو گه‌ره‌ك ئه‌گه‌ر هه‌یه كه‌چی به‌دوادابیتبه‌تایبه‌تی بۆباوكی شوفیره سه‌ركیشه‌كه بۆئه‌وه‌ی بزانیت كوره‌كه‌ی چۆن لیخورینی كردوه وه‌بۆئه‌وه‌ی بزانیت كه‌هه‌له‌كه له‌خراپ یشه‌قامه‌كه نه‌بوه وه‌له‌كوره‌كه‌ی ئه‌و بوه كه‌به‌م شیوه‌یه له‌شه‌قامی ناو گه‌ره‌ك لیخوری كردوه\nPosted by Fadhl Hajee on Monday, November 19, 2018\nبەوێنە.. هونەرمەندێكی كورد لە هەولێر تووشی ڕووداوی هاتووچۆ بوو\n2018/11/19 - 1:30 PM\nئەمڕۆ لە سەر ڕێگای بەردەڕەش و هەولێر هونەرمەندی كورد سەعید گابارى تووشی ڕووداوی هاتووچۆ بوو.\nبەپێی زانیارییەكان گابارى سەلامەت بووە لەڕووداوەكەدا، بەلام شۆفێرەكەی بریندار بووە.\nڕووداوی هاتووچۆكە بریتی بووە لە وەرگەڕانی ئۆتۆمبێلەكەی گابارى كە ویستویەتی سەردانی كامپی ئاوارەكان بكات.


سەرۆکایەتى تورکیا: ئۆپراسیۆنەکەى چیاى گارە بە هەماهەنگى هەرێم ئەنجامدراوە\n2021.02.12 - 21:03\nسەرۆکایەتى تورکیا ڕایگەیاند، ئۆپراسیۆنەکەیان لە چیاى گارە لە باشورى کوردستان بە هەماهەنگى لەگەڵ هەولێر و بەغدا ئەنجامدراوە و هۆشدارى ئەوەشیدا "ئۆپراسیۆنى شنگالیش بەڕێوەیە".\nئیبراهیم کاڵن، وتەبێژى سەرۆکایەتى تورکیا (12ى شوباتى 2021) لەلێدوانێکیدا بۆ میدیا تورکییەکان کە "ناس کورد" بەدواداچوونى بۆ کردووە ڕایگەیاند "تورکیا بەهەماهەنگى لەگەڵ هەولێر و بەغدا هێرشى بۆ سەر (پەکەکە) لەباکورى عێراق ئەنجامداوە".\nئاماژەى بۆ ئەوەش کرد، تورکیا پێشوازى لەڕێککەوتنى هەولێر و بەغدا دەکات لە9 ى تشرینى یەکەمى ساڵى 2020 بۆ دەرکردنى (پەکەکە) لەناوچەى شنگال.\nکاڵن بەپێویستیزانیوە هەر چالاکییەکى دژى تورکیا لەسەرتاپاى خاکى عێراقدا بنەبڕ بکرێت نەک تەنها لەناوچەى شنگال.\nوتەبێژى سەرۆکایەتى کۆمارى تورکیا ئاماژەى بۆ ئەوەش کرد، شنگال هەنگاوى یەکەم و تەنها سەرەتا بوو و پێشوازیشیان لەوە کردووە و هەوڵى کۆتایهێنان بە (پەکەکە) دەدەن.\nئەوەشى خستووەتە ڕوو، دەکرێت شێواز و چوارچێوەى قوڵى ئەو ئۆپراسیۆنانە بەهەماهەنگى لەگەڵ دەسەڵاتدارانى عێراق دیارى بکرێن و هەموو هەنگاوێکیش بۆ ئەو مەبەستە گیراوەتە بەر و سوپا و هەواڵگری تورکیاش هەستاون بەهەڵسەنگاندنى هەموو پێداویستیەک لەو چوارچێوەیەدا.\nکاڵن جەختى کردەوە "تورکیا هەموو ڕێوشوێنێکى خۆپارێزى لەدژى پەکەکە دەگرێتە بەر و هێشتا ئۆپراسیۆنى شنگالیش ماوە".\nبەرەبەیانى (چوارشەممە 10ی شوباتی 2021) سوپاى تورکیا بۆردومانى چیاى گارەى سەر بەپارێزگاى دهۆکى کرد و دواتر لە ڕێگەى هەلیکۆپتەرەوە هێزى دابەزاند و شەڕ و پێکدادان لەنێوان ئەو هێزە و گەریلاکانى پەکەکە سەریهەڵدا.\nچیاى گارە 50 کیلۆمەتر لە دهۆکەو دوورە و دوو هەزار و 150 مەتر لە ئاستى رووى دەریاوە بەرزە. دەڕوانێت بەسەر سۆلاڤ و بامەڕنێ.\nزە ڕۆک: بە مەرج خۆم بۆ پۆستى سەرۆکایەتى ئەمریکا دەپاڵێوم\n2021.02.21 - 10:39\nتورکیا: بەرپرسانى عێراق بەخێرایی ئەوانە دەدۆزنەوە کە لە پشت هێرشەکەى هەولێرەوەن\n2021.02.16 - 13:35\nراوێژکارى سەربازى نێچیرڤان بارزانى: ئاگادارى ئۆپراسیۆنەکەى تورکیا نەبوین\n2021.02.14 - 23:40\nهادى عامرى: زانیاری باوەڕپێکراو هەیە کە تورکیا دەیەوێت هێرش بکاتەسەر چیاى شنگال\n2021.02.13 - 20:17\nراگەیەندراوى هەپەگە لەبارەى زیانەکانى سوپاى تورکیا لەشەڕى چیاى گارە\n2021.02.12 - 23:22\nیەکەم کاردانەوەى ئەمەریکا لەبارەى شەڕەکەى چیاى گارە\n2021.02.12 - 18:51\nسوپاى تورکیا ژمارەى کوژرا و بریندارەکانى هێرشەکەى چیاى گارەى ئاشکرا کرد\n2021.02.10 - 23:48\nپەکەکە شکستهێنانی تورکیای لە گارە ڕاگەیاند\n2021.02.14 - 13:24\nتورکیا کۆتایی هاتنی شەڕی لە چیای گارە ڕاگەیاند\n2021.02.14 - 08:39


حه‌یف كه فاتیمه ژن بوو\nرژیمی كۆماری ئێسلامی كاتێك  تێگه‌یشت كه ناتوانێت ئێنكاری ڕۆژی ژن وه‌كوو ڕۆژێكی جیهانی بكات، هه‌وڵی دا بۆ ئه‌وه‌ی به‌خه‌یاڵی خۆی لانیكه‌م بۆ وڵاتانی شیعه‌نشین به‌دیلێكی بۆ بدۆزێته‌وه. ئه‌و به‌دیله‌ش بریتی بوو له دیاریكردنی ڕۆژی له‌دایكبوونی فاتیمه كچی په‌یغه‌مبه‌ری ئێسلامی و هاوسه‌ری عه‌لی ئیمامی شیعه‌كان. ئه‌م ڕۆژه ئه‌م ساڵ بوو به رێكه‌وتی 29ی مانگی ڕه‌شه‌ممه. وه‌كوو ره‌سمێكی هه‌موو ساڵه له‌م ڕۆژه‌دا خامنه‌یی جه‌ماعه‌تێك ژنی ڕه‌شپۆشی ناسراو به "خواهرزینب" له‌ده‌وری خۆی كۆ كرده‌وه و قسه‌ی بۆ كردن. لانیكه‌م له‌م ڕۆژه‌دا ئه‌بوایه خامنه‌یی به‌شێوه‌یه‌كی فریوكارانه‌ش بوایه وته‌یه‌كی له‌به‌رژه‌وه‌ندی ژنان ته‌حوویلی به‌شدار بووان كه هه‌موویان ژن بوون دابایه. به‌ڵام قوڵایی دژایه‌تی ئه‌م ئاخونده له‌گه‌ڵ مافی یه‌كسانی ژن و پیاو تا ڕاده‌یه‌كه كه له‌م ڕۆژه‌شدا نه‌یتوانی دژایه‌تی خۆی له‌گه‌ڵ یه‌كسانی بشاریته‌وه.\nخامنه‌یی ووتی: "ئه‌وه‌یكه له ژێر ناوی عه‌داله‌ت و یه‌كسانی ڕه‌گه‌زی باسی ده‌كه‌ن، مه‌فهوومێكه كه وڵاتانی ڕۆژئاوا دایان هێناوه و له ڕاستیدا به‌واتای چكۆله كردنه‌وه و سووكایه‌تی كردن به ژنه". بێگۆمان ئه‌و ژنانه‌ی كه له‌پای مینبه‌ری خامنه‌یی دانیشتبوون، چاوه‌ڕوان بوون كه خامنه‌یی كه یه‌كسانی و عه‌داله‌ت بۆ ژنان به مه‌فهومێكی هاورده‌ی ڕۆژئاوا ده‌زانێت، به ئه‌وان بڵێت كه له‌ڕوانگه‌ی ئیسلامه‌وه یه‌كسانی به چ واتایه‌كه؟ به‌ڵام خامنه‌یی له‌جیاتی ئه‌وه‌یكه وڵامی ئه‌م چاوه‌ڕوانییه بداته‌وه ده‌ستی كرد به شیكردنه‌وه‌ی مه‌فهوومێك له‌ئیسلامدا كه نایه‌كسانی به‌ڕێته ناو قوڵایی بیروبۆچوونی ژنانه‌وه. ئه‌و وتی كهگه‌وره‌ترین خزمه‌ت به ئیسلام سه‌لماندنی به‌نده‌گیی واته كۆیله‌تییه بۆ بنه‌ماڵه‌ی په‌یغمبه‌ری ئیسلام. ووتی كه ئه‌گه‌ر كه‌سێك ئه‌و كۆیله‌تییه‌ی له‌ناخی دڵه‌وه سه‌لماند ئه‌وه به‌واتای ئه‌وه‌یه كه خزمه‌تی به نیزام و به خه‌ڵك كردووه. له‌وانه‌یه كه‌سێك وا بیر بكاته‌وه كه خامنه‌یی به‌م ووتانه نیشان ده‌دات كه تێکچووه و خه‌ڵفاوه. به‌ڵام له‌ڕاستیدا وا نییه. ئه‌و ئه‌م ووشانه‌ی زۆر به‌دانسته هه‌ڵبژاردووه. به‌پێی ئه‌و ووتانه ژن ده‌بێ كۆیله‌ی پێاو بێت، ژن و پیاویش ده‌بێ كۆیله‌ی وڵایه‌تی فه‌قیه بن و هه‌مووان له‌خزمه‌تی حكومه‌تێكدا بن كه داروده‌سته‌ی خامنه‌یی به‌ڕێوه‌ی ده‌بن. ئه‌وه به واتای ئه‌وه‌یه كه به‌نده‌ب خوداشن و رێگای رزگاریان دۆزیوه‌ته‌وه. مه‌فهوومی "به‌نده‌بوون" واتا سه‌ندنه‌وه‌ی عه‌قل و ئێراده له‌ئێنسان، واتا ته‌سلیم بوونێكی بێ شه‌رت و مه‌رج به رانبه‌ر به ده‌سه‌ڵات هه‌ر خوای ئاسمانه‌كانه‌وه هه‌ت خوداكانی سه‌رزه‌وی.\nباشه! با بزانین ئێستا كه خامنه‌یی فاتیمه‌ی زهرا به نموونه‌ی ژنی موسلمان ده‌زانیت و له جیاتی 8 مارس ڕۆژی جێهانی ژن، ڕۆژی له‌دایكبوونی ئه‌وی وه‌كوو ڕۆژی ژن دیاریكردوو، چه‌نده حورمه‌تی هه‌ر ئه‌و تاقه ژنه‌ش كه وه‌كوو نموونه هه‌ڵیبژاردووه ده‌گرێت. خامنه‌یی له‌درێژه‌ی قسه‌كانیدا ووته‌یه‌کی له‌خومه‌ینی هێنایه‌وه كه گۆیا ڕۆژێك خومه‌ینی له‌یه‌كێك له وته‌کانی دا ووتویه‌تی: "فاتیمه ژنێكی گه‌لیك پایه‌به‌رز بوو، به‌ڵام حه‌یف كه ژن بوو، ئه‌گه‌ر پیاو بوایه بێ گۆمان ده‌بوو به په‌یغمبه‌ر"! ئه‌وه‌یه هه‌موو ڕێزێک كه حكومه‌تی ئیسلامی بۆ پله‌وپایه‌ی ژن دایده‌نێت. ئه‌وه‌یكه تا ڕاده‌یه‌ک سه‌یره ئه‌وه‌یه كه خامنه‌یی ئه‌و قسانه رێك له‌ڕۆژی به‌ناو ژن دا ته‌حویلی ژنان ده‌دات. ژنانێك كه ئه‌م ڕۆژه له‌پای منبه‌ره‌كه‌ی خامنه‌یی دانیشتبوون، ئه‌م ووشانه‌یان قووت ده‌دا و به‌تێكرای ده‌نگ سڵاواتیان له‌دیداری خامنه‌یی وته‌وه. ئه‌وه‌یه ئه‌و نه‌گبه‌تییه‌ی رژیمی ئێسلامی به‌سه‌ر خه‌ڵكی ئه‌و وڵاته‌یدا هێناوه. كۆمه‌ڵێك ژن دڵخۆازانه له‌ڕۆژێكدا كه به‌ناوی ئه‌وان دیاریكراوه، كۆیله‌تی و بێ مافی و سووكایه‌تی پێكردنی خۆیان به ده‌ستی خۆیان ده‌سه‌لمێنن. به‌ڵام به‌خۆشییه‌وه ئه‌و پامه‌نبه‌ریانه‌ی خامنه‌یی پێناسه‌ی ژنی ئه‌و وڵاته ناكه‌ن. زۆربه‌ی هه‌ره زۆری ژنانی ئێران زۆر ده‌مێكه، گه‌ڵێك پێش هاتنه سه‌ر كاری حكومه‌تی ئێسلامیش، ئه‌م قۆناغه‌یان تێپه‌راندووه. له‌سه‌رده‌می حكومه‌تی ئیسلامیشدا نفره‌ت و بێزارێكی په‌نگخواردوو له‌ناخی ژنانی ئه‌و وڵاته جێگه‌ی كردووه‌ته‌وه كه سه‌ڕه‌نجام رژیمی ئیسلامی ده‌خاته زبڵدانی مێژووه‌وه.


5/30/2020 3:39:50 PM\n4340 جار خوێندراوەتەوە\nئەخلاق پێش ئەوەی بابەتێکی زانستی بێت، زیاتر بابەتێکی فەلسەفی و ئاینییە، بەڵام لەبەر ئەوەی لە سەردەمی ئێستادا تێگەیشتن و زانیاری زیاتر سەبارەت بە بەرەو پێشچونی ئەقڵ و ئەخلاق ھەیە، بەتایبەت پاش ئەو لێکۆڵینەوە زانستیانەی، کە لەلایەن پیان ژەی، گول بێر و برێنتێلدراسل سەبارەت بە پەیوەندی نێوان ئەقڵ و ئەخلاق کراوە، بۆیە دەرکەوتوە، کە ئاستی ئەخلاقی ھیچ مرۆڤێک لە ئاستی ئەقڵی زیاتر نییە، ئەمەش بەدەلیلی ئەوەی مرۆڤەکان پەیوەندیان بەیەکەوە ھەیە، شێوەی پەیوەندی نێوانیان لەسەر سێ بنەمای سەرەکی پێکھاتوە، کە بریتین لە "مافی ئازادی، مافی سروشتی و مافی سەروەری" لەسەر بنەمای ئەم سێ خاڵە، مرۆڤەکان بەیەکەوە پەیوەندی دەبەستن، بۆ رێکخستنی ئەم پەیوەندیەش ھەندێک رەوشتی ئەخلاقی ھەیە، ھەموو مرۆڤێک دەبێت وەکو زەرورەتێکی حەتمی جێبەجێیان بکات.\nبەبۆچونی ھەندێک لە زانایان، خاڵە بنەرەتییەکانی رەوشتی ئەخلاقی، زەروری و حەتمین، ئەو خاڵانە بەدرێژایی مێژوو پەیوەندیان بە کردار و گوتاری مرۆڤەوە ھەیە. کە پێکھاتوە لە چوار خاڵ.\n١- داد و دادپەروەری\n٢- ئازادی و سەربەخۆیی\n٣- میھرەبانی و خۆشەویستی\n٤- راستی و ھەقیقەت\n٥-سەروەری و شکۆی مرۆڤ\nخالی پێنجەم لە سەد ساڵی رابردوو زیاد کراوە و گرنگی پێ دراوە.\nئەم خاڵانە بۆ رێکخستنی پەیوەندییە کۆمەلایەتییەکان، گشتی و جیھانین، کە پەیوەندیان بە ھیچ شوێن و کاتی دیاریکراوەوە نییە، بەڵام جیاواز لە بنەمای حەتمی رەوشتی ئەخلاقی، لە ھەندێک سیستمی کۆمەڵایەتیدا جیاواز لە ھەندێک بەھای ئەخلاقی دیکەدا پەسەنددەکرێت، لە جیاتی گرینگیدان بە رەوشتی ئەخلاقی، گرنگی دەدەن بە بەھای ئەخلاقی، لە جیاتی گرنگیدان بە ھەقیقەت، گرنگی دەدات بەواقعیەت، بەنمونە، لە جیاتی ئەوەی گرنگی بدات بە زانست و لێکدانەوەی ئەقڵێکی زانستی، گرنگی دەدات بە خورافە و بیری نازانستی وناواقیعی، یان لە جیاتی گرنگیدان بە یەکسانی ژن و پیاو، جیاوازی ژن و پیاویان پێ گرنگترە، لە جیاتی ئەولەویەت بە ژیان بدات، مردنی پێباشترە.\nبەھای ئەخلاقی، بە پێچەوانەی رەوشتی ئەخلاقی، تایبەتە بە شوێن و کاتی دیاری کراو، بۆیە دەبینین سەرەرای ئەوەی ھەندێک لەو کۆمەڵگایانەی کە جیاوازیشیان لەگەل یەکتر ھەیە، بەڵام لەبنەرەتدا بەگشتی لەسەر بەھای ئەخلاقی وەکو یەک بیردەکەنەوە.\nبۆیە پێویستە بنەما سەرەکیەکانی ئسولی ئەخلاقی لە رێگای پەروەردە و فێرکردن، بەتایبەتی لە رێگای پەروەردە، لە منداڵیەوە فێری مرۆڤەکان بکرێت، دەبێت ھەوڵ بدرێت ڕیشەی ڕەوشتی ئەخلاقی لە ناخی مرۆڤدا، لە منداڵیەوە بچێندرێت.\nبۆچی پێویستە مرۆڤ لە رێگای پەروەردەوە فێری رەوشتی ئەخلاقی بکرێت؟\nلەبەر ئەوەی ناتوانرێت لە رێگای یاساوە، بەتایبەتی یاسای رەوشتی ئەخلاقی، رێکخستنی پەیوەندییە کۆمەڵایەتییەکان دیاری بکرێت. زۆرمەسەلەی تایبەت و گرنگ ھەن ناتوانرێت لە رێگای یاساوە چارەسەر بکرێن، بۆیە دەبێت تەنھا لە رێگای پەروەردەوە رەوشتی ئەخلاقی فێری مرۆڤەکان بکرێت، بە نمونە: ناتوانرێت میھرەبانی و خۆشەویستی بکرێت بە یاسا، ناتوانرێت یاسایەک بەسەر مرۆڤەکان بسەپێندرێت ،بلێن ئێوە دەبێت لەگەڵ یەکتری میھرەبان بن، ئەگەر لەگەڵ یەکتری میھرەبان نەبن، یان رێز لەیەکتری نەگرن، ئەوە زیندانی یان سزا دەدرێن.\nبۆیە پێویستە ئەو بنەما سەرەکییە ئەخلاقیانەی، کە ناتوانرێت لە رێگای یاساوە جێبەجێ بکرێت، دەبێت لە رێگای پەروەردەوە فێری مرۆڤبکرێن.\nریشەی ئەم جۆرە تێگەیشتنە لە ئەخلاق، لەسەر بنەمای ئەو باوەرە دێت، کە مرۆڤ کائینێکی ئازادە، ئەگەر پێمان وانەبێت مرۆڤ کائینێکی ئازاد نیە، مەسەلەی رەوشتی ئەخلاقی ھیچ زەرورەتێکی نامێنێ. کەس ناتوانێ یەخەی ئاژەڵێک بگرێت بڵێ تۆ بۆ وات کرد. لەبەر ئەوەی ئاژەڵ بونەوەرێکی ئازاد نیە، کەس ناتوانێ یەخەی میوەیەک بگرێت بلێ تۆ بۆ وا تاڵی، مرۆڤ ئەگەر لە ھیچ شتێک ئازاد نەبێت، بەڵام لە روی ئەخلاقیەوە ئازادە.\nمنداڵ لە رۆژی لەدایکبونیەوە تاکو تەمەنی دەگاتە چوار ساڵی، خاوەن ھیچ سفەتێکی ئەخلاقی نیە، کە دوو منداڵ، یان خوشک و برایەک لە تەمەنی٣ ساڵیدا کە لەسەر یاریەکی بچوک لەگەڵ یەکتری شەڕ دەکەن، لێکدەدەن، زۆر بە خراپی رقیان لەیەک دەبێتەوە، ھەندێک جارئارەزوی مردنی یەکتری دەکەن، لەبەرئەوەی ھێشتا ھەڵگری ھیچ سفەتێکی ئەخلاقی نین.\nئەخلاق لە تەمەن چوار ساڵییەوە لەلای منداڵ دەست پێدەکات، لە تەمەنی ٤ بۆ ٧ ساڵی منداڵ لەبەر دوو ھۆ فێری ئەخلاق دەبێت، یەکەم لەترسان، دووەمیان لەبەر تەمبێکردن یان سزادان، لەو تەمەنە منداڵ بۆیە راست دەڵێت لەبەرئەوەی دەترسێت، بۆیە ھەقیقەت دەڵێت، لەبەرئەوەی سزا نەدرێت.\nئەخلاق لە تەمەنی ٧ بۆ ١٠ لەبەر پێویستی و داخوازیەکانە، منداڵ پێویستی بە دایک و باوک ھەیە، داخوازی، داواکاری و نیازەکانی خۆی ناتوانێت دابین بکات، ئەگەر راستی نەلێت و درۆ بکات، پێداویستیەکانی دەکەوێتە مەترسییەوە، لەوەیە منداڵەکە راستگۆ نەبێت، بەڵام لەبەر نیازەکانی راستی بڵێت.\nئەخلاق لە تەمەنی ١٠ بۆ ١٢ ساڵی لەبەر ئابڕووە، کێشەی مرۆڤ کێشەی ترس، سزا، پێویستی و ئابڕووە. مرۆڤ بۆیە کاری باش دەکات و کاری خراپ ناکات، لەبەرئەوەی لە ناو خەڵک ئابڕووی نەچێت، تاکو پێی بڵێن کەسێکی بەئەخلاقە، ئەو کەسانە، نەک خاوەنی رەوشتی ئەخلاقی نین، بەڵکو کەسی ھەلپەرستن، بەڵام لە ترسی ئابروو، بەرژەوەندی و سزا ئەخلاقین. ئەوکەسانەی ئاستی تێگەیشتنی ئەخلاقیان لە ئاستی تەمەنی١٠ بۆ ١٢ ساڵیدایە، ئاستی وشیاری ئەخلاقیان لە ١٠ بۆ ١٢ یە.\nئەخلاقی تەمەن ١٢ بۆ ١٤ ساڵی، پەیرەویکردنە لە یاسا، جا ھەر یاسایەک بێت، ئەو وڵاتانەی ئاستی ئەخلاقیان لەسەر ترە، پەیرەوی زیاترلە یاسا دەکەن و جێبەجێ دەکەن.\nبە پێچەوانەشەوە لەو وڵاتانەی ئاستی وشیاری ئەخلاقی لەخوارترە، زولم، زۆرداری و جیاکاری زۆرترە.\nئەخلاق لە نێوان تەمەنی ١٤ بۆ ١٨ پەیڕوەی لە یاسا دەکات، بەڵام نەک ھەموو یاسایەک. ئەم قۆناغە پەیڕەوی لە یاسایەک دەکات، ئازادیخواز، دادپەروەر و یەکسانیخواز، لە دژی ھەموو یاسایەک نابەرابەر رادەوەستێتەوە.\nئەخلاق لە تەمەنی ١٨ بۆ ٢٠ ساڵی پەیڕەویکردنە لە رەوشتی ئەخلاقی. رێزگرتن لە سەروەری مرۆڤ بە بێ جیاوازی، خۆشەویستی ومیھرەبانی، دادپەروەری و ئازادی.\nریشەی جیاوازی لێکدانەوە باش، خراپ و تاوانی مرۆڤ ئەقڵ و زاناییە، مرۆڤ تاکو ئاگا، وشیار و ئاقڵ نەبێت، ناتوانێت خاوەنی رەوشتی ئەخلاقیی بەرز بێت.


پەیامی مامۆستا عەبدوڵڵا حەسەنزادە بە بۆنەی کۆچی دوایی کەسایەتیی خۆشناو کاک میرزا حوسێن شەریفی\nپەیامی مامۆستا عەبدوڵڵا حەسەنزادە بە بۆنەی کۆچی دوایی کەسایەتیی خۆشناو و باوکی شەهیدێکی ڕێگای ڕزگاریی کوردستان لە شاری سەقز،\nکاک میرزا حوسێن شەریفی\nبەداخێکی گرانەوە ئاگادار بووم کە پێش نیوەڕۆی ئەمڕۆ ٢٧\_٠١\_١٣٩٩ی هەتاوی (١٥\_٠٤\_٢٠٢٠ی زایینی) کەسایەتیی نیشتمانپەروەر و جێی ڕێزی شاری سەقز میرزا حوسێنی شەریفی بەهۆی نەخۆشی و پیری کۆچی دوایی کردوە. بەڕاستی لەم هەلومەرجە دژوارەی کوردستان و ناوچە و سەرانسەری جیهاندا کە بە هۆی پەتای عالەمگیری کۆڕۆناوە غەم بە غەمێ دەڵێ ڕێم کە و خەسار بە خەسارێ دەڵێ جێم کە، ئەو هەواڵە دڵهەژێنە بووە «دەردی سەرباری هەموو دەردان» و لە ناخەوە ڕای تڵەکاندم.\nغەمی لەدەستدانی میرزا حوسێن هەر لەبەر ئەوە قورس نیە کە بۆ من دۆستێک و سەروەرێک بوو، بەڵکوو کەسایەتیی بەرزی ئینسانی و کۆمەڵایەتی و فەزل و خوێندەواری و هونەر، بەتایبەتی هونەری خەت¬خۆشییەکەی ئەوی کردبووە خۆشەویستی هەمووان و جێگای ڕێزی خەڵکی شارە شەریفپەروەرەکەی سەقز و هەموو ئەوانە کە لە نیزیکەوە دەیانناسی.\nمیرزا حوسێنی شەریفی گەلدۆست و وڵاتپارێزێکی گەورە و دڵسۆزێکی کەموێنەی حیزبی دێموکڕات و بزووتنەوەی هەقخوازانەی خۆرهەڵاتی کوردستان بوو. بیروباوەڕی سیاسی و نەتەوەپەرستی وای کردبوو کە یەکێک لە جگەرگۆشەکانی بەناوی ڕامین شەریفی بە حیزبی دێموکڕات و بزووتنەوەی دادخوازانەی نەتەوەکەی ببەخشێ. دەڵێن «گیا لەسەر پنجی خۆی دەڕوێتەوە». ڕامین نموونەی خەباتگێڕێکی بەوەج و جێگای شانازیی باوکی شۆرشگێڕی بوو. خوێندەوار، فیداکار، ئازا و بەجەرگ و نموونەی پێشمەرگەیەکی بەبیروباوەڕ.\nساڵی ١٣٨٢ی هەتاوی ڕامین پێشمەرگەی بەدیمەنی حیزبی دێموکرات لە مەئمووریەتێکی حیزبیدا کەوتە داو و بەدیل گیرا. لێرەدا بوو کە باوەڕ و ئیمانی نەلەرزیوی باوک و کوڕ گەشەی کرد و خۆی نواند. ئازار و ئەشکەنجەی جەلادەکانی کۆماری ئیسلامی نەیتوانی سەری تەسلیم بە ڕامین دانوێنێ کە هیچ، ورە و گەورەیی میرزا حوسێنیش لەوێدا گوڵی کرد. پێش ئیعدامی ڕامین دژی گەلییەکان بانگی میرزا حوسێن دەکەن و کاتێک لەوە نائومێد دەبن کە ئەو کوڕەکەی هان بدا بۆ پەژیوانی و داوای لێخۆشبوون، پێی دەڵێن: کوڕەکەت شەڕی دەگەڵ خوا کردوە (محارب با خدا)یە، سزاکەشی ئەوەیە یان ئیعدام بکرێ، یان دەست ولاقی ببڕێنەوە. ئەتۆ وەک باوکێک کامیان هەڵدەبژێری؟\nبڕوانن لەوکاتەدا کە مەرگی جگەرگۆشە لە ئارادایە، وەڵامی باوکێکی قارەمان دەبێ چی بێ؟ میرزا حوسێن دەڵێ ئیعدامی بکەن. جەلاد بە سەرسوڕمانەوە دەڵێ وا دیارە زۆر کەللەڕەقی، چۆن مەرگ بۆ کوڕی خۆت هەڵدەبژێری؟ بە فارسی وەڵامیان دەداتەوە: «زیرا جزو استوارقامتان خواهد شد» چونکە دەبێتە یەکێک لە بەژن نەچەماوان. ئەوە بوو کە ڕۆژی ١٥ی سەرماوەزی ١٣٨٢ ڕامینی قارەمان «بە سەری بەرزەوە چووە سەر دار». کەچی ئەم کۆستە گەورەیە نە باوەڕی میرزا حوسێنی لەرزاند و نە پێوەندیی ئەوی دەگەڵ حیزبەکەی خۆی و کوڕە شەهیدەکەی پچڕاند. هەتا ئەم ساڵانەی دوایی کە نەخۆشی و پیری بڕستیان لێ بڕی ناوبەناو سەری دەداین و ورەی پێ دەداین. دواتریش لەڕێگای تەلەفونەوە پێوەندیی خۆی هەر پاراست.\nکورتی کەمەوە، دەگەڵ ئەوەی تەمەنی چووبووە سەر، کۆچی دوایی ئەو گەورە پیاوە بۆ حیزبی دێموکڕات و دۆست و دڵسۆزانی خەسارێکی گەورەیە و یادی بۆ هەتاهەتایە لە دڵی هەموو ئەوانەدا زندوویە کە هاودەم و هاونشینی بوون و دەگەڵ فەزل و هونەر و ئیمان و باوەڕی ئاشنا بوون.\nبە بۆنەی ئەو کۆسپە گەورەیەوە پڕ بەدڵ سەرەخۆشی و هاودەردیم پێشکەشی کوڕ و کچەکانی و تەواوی ئەندامانی بنەماڵە سەربەرزەکەی و هەموو خەڵکی شارە خۆشەویستەکەی و تێکڕای خەڵکی کوردستان دەکەم. بۆ میرزاحوسێنی لەدەستچوو بەهەشتی بەرین و باوەشی بەزەیی خوا و بۆ کەسوکار و دۆستان و ئۆگرانی سێبووری و سڵامەتی و تەمەندرێژی بەئاوات دەخوازم. ڕووحی شاد بێ.\nعەبدوڵڵا حەسەن زادە


ورچ و دوو هاوڕێ - قەڵەم\nتاریخ ایجاد در دوشنبه, 24 دی 1397 21:00\nدوو هاوڕێی گیانی بە گیانی پێکەوە بە رێگایەکدا بە ناو جەنگەڵدا دەڕۆیشتن. هەتاو دادەچوو و لە کاتێکدا دەترسان دەستی یەکتریان گرتبوو. لەپڕا ورچێک لە سەر رێگاکەیان دەرکەوت. یەکیان بەرەو نزیکترین درەخت رایکرد و بە یەک جووڵە خۆی گەیاندە سەری. دووهەمیان کە نەیدەزانی چلۆن بە درەختدا سەرکەوێ، لەسەر زەوی راکشا و خۆی لە مردوویی دا. ورچەکە گەیشتە ئەوەی سەر زەوی و بۆنی بە دەوری سەرییەوە کرد. لەو بیرەدا کە مردووە، درێژەی بە رێگای خۆی دایەوە. کە ورچەکە دوورکەوتەوە، ئەوەی سەر درەختەکە دابەزیە خوارەوە و لە هاوڕێکەی پرسی ورچەکە چی بە گوێدا چرپاندووە. هاوڕێکەی وەڵامی دایەوە: "متمانە بەو هاوڕێیانە مەکە وا بە خەمتەوە نین."\nهاورێی رۆژی تەنگانە، هاوڕێی راستەقینەیە.


زیانەکانی زۆر بەکارهێنانی مادە سروشتییەکان بۆ پێست\n17/12/2020 03:37 PM\nلەم ساڵانەی دواییدا بەکارهێنانی ئەو بەرهەمە جوانکاری و پاککەرەوانەی کە سروشتین زیادی کردووە. ئەم بەرهەمانە ئەگەرچی لەگەڵ ژینگە باشتر دەگونجێن و بەگشتی سوودیان بۆ پێست هەیە، بەڵام دەبێ لەکاتی بەکارهێنانیاندا ئاگامان لە پێستمان بێت. لەدرێژەدا سەبارەت بەو مادە سروشتیانە دەدوێین کە دەبێ بە پارێزەوە کەڵکیان لێوەربگیرێت.\nسپێنەی هێلکە بۆ بچووک کردنەوەی کۆنەکانی پێست\nسپێنەی هێلکە بۆ بچووک کردنەوەی کونەکانی پێست و رێک کردنی پێست بەکار دێت. بەڵام دەبێ ئەوەش بزانین کە هێلکە یەکێک لە هەڵگرە باوەکانی بەکتریای "سالمۆنێلا"ـیە و نابێ لە دەممانی نزیک کەینەوە.\nئاوی لیمۆ وەکوو ماسکی دژە پیری\nهەموومان دەزانین کە ئاوی لیمۆی ترش دەوڵەمەدنە بە ڤیتامین C و تایبەتمەندیی ئەنتی ئۆکسیدەنت. هەر بۆیە بەکارهێنانی ئەم مادەیە لە ماسکەکانی دژە پیریدا زیادی کردووە. بەڵام لیمۆی ترش دەبێتە هۆی کزانە و رەش هەڵگەڕانی پێست.\nلابردنی توێژە مردووەکانی پێست بە شەکر\nشەکر شیرینە و لەوانەیە تامەکەی ئازارمان نەدات بەڵام پێستمان زۆر لەگەڵ ئەم مادەیە سازگار نییە چونکە لەوانەیە پێستتان بڕووشێنێت. ئەگەر هەیە ئەم پرۆسەیە برینی بچووک لەسەر پێست دروست بکات و پێست تووشی هەوکردن و شتی لەم چەشنە بێت.\nدارچینی بۆ چارەسەرکردنی زیپکە\nبەکارهێنانی دارچینی بۆ لەناوبردنی زیپکە زۆر باوە. ئەگەرچی کەسانێکی زۆر لە ماسکە پێستییەکاندا لەم مادەیە کەڵ وەردەگرن، بەڵام هەندێک کەس باسی ئالەرژی و کزانەی پێستیان دەکەن. دارچین دەبێتە هۆی سوور هەڵگەڕان و ورووژانی پێست.\nسرکەی سێو بۆ چارەسەرکردنی شۆرەی قژ\nزۆر کەس سرکەی سێو بە مەبەستی چارەسەرکردنی زیپکە و شۆرە قژ بەکار دێنن. بەڵام ئاسیدیتەی ئەم مادەیە زۆرە و دەبێتە هۆی سووتانە کیمیاوییەکان لەسە پێست. واباشە لەگەڵ هەندێک ئاو تێکەڵی بکەن.


شاڵاو كۆسرەت : ساڵی تازە بكەینە دەرفەتی ئاشتبوونەوەی لایەنە سیاسییەكان\nشاڵاو كۆسرەت رەسوڵ ئەندامی ئەنجومەنی سەركردایەتی یەكێـتی نیشتمانی كوردستان لەپەیامێكدا هاتنەوەی جەژنی نەورۆز لەگەلی كورد پیرۆز دەكات.\nسەری ساڵی تازەی كوردی و جەژنی نەتەوەیی نەورۆز و ساڵیادی ڕاپەرینی كەركووك لە سەرجەم كوردستانیان لە ناوەوەو دەرەوەی وڵات پیرۆز دەكەم و ئاواتەخوازم ساڵی تازەی كوردی ساڵی بەختەوەری و سەرفرازی بێ بۆ گەلەكەمان.\nئەمساڵ هەموومان لەپێناو پاراستنی تەندروستیمان لەنێو ماڵەكانی خۆماندا یادی نەورۆز دەكەینەوەو خۆمان و ماڵ و منداڵ دەپارێزین لە مەترسییەكانی بڵاوبوونەوەی ڤایرۆسی كۆڕۆنا.\nئەم یادە پیرۆزە نەتەوەییە بە دەرفەت دەزانم لەبەرامبەر خەباتی نەپساوەی گەلەكەمان و خوێنی شەهیدان و تێكۆشەرانمان، ساڵی تازە بكەینە دەرفەتی ئاشتبوونەوەی نێوان لایەنە سیاسییەكان و وەلانانی ململانێ حزبی و شەخسییەكان، هاوكات هاوكارو پشتیوان بین تا پێكەوە ئەم قەیرانانە تێپەڕێنین و باشترین خزمەتگوزاری پێشكەشی گەلەكەمان بكەین و هەوڵی بەدەستهێنانی ئامانجە نەتەوەییەكان بدەین.\nدووبارە جەژنی نەورۆزو سەری ساڵی تازەی كوردی لەسەرجەم كوردستانیان بەگشتی و تیمە پزیشكییەكان و پزیشكان و كارمەندانی ناوخۆو هێزەكانی پێشمەرگەو ئاسایش بەتایبەتی دەكەم، كە لەم دۆخەی كوردستان ماندوونەناسانە كاردەكەن بۆ پاراستنی گیان و ژیانی هاونیشتمانیان.\nشاڵاو كۆسرەت ڕەسول\nئەندامی ئەنجومەنی سەركردایەتی


28/08/2020 | 2694 جار خوێندراوەتەوە\nئەحمەد سالار حەفتا ساڵ تەمەنی خۆی لە شانۆی کوردیدا سەرف کردووە، پێشرەوی شانۆی کوردی و دامەزرێنەری پەیمانگای هونەرە جوانەکانی سلێمانییە. زیاتر لە ۱۸٠ شانۆیی و دراما و فیلم و بەرهەمی هونەریی کردووە، زیاتر لە ۲٤ کتێبی لە باشترین دەقە شانۆییەکانی جیهان وەرگێڕاوە و ۳٦ شانۆیی نووسیوە. ئەحمەد سالار بۆ شانۆی کوردی ستانسلافسکی و مایرهۆڵدە، هەم تیۆری هەم پراکتیکی ٥۳ ساڵە هیچ کوردێک هێندەی ئەحمەد سالار لەسەر شانۆ نەبووە. ٤۳ ساڵ لەمەوپێش خەڵاتی باشترین دەرهێنەری لە عێراقدا وەرگرتووە.\nتاوان نییە ئەحمەد سالار مەلایی بووبێت، ئەحمەد سالار بەعسی نەبووە، ماڵە پێشمەرگەی نەداوە بەدەست ئەمنەوە، جاش نەبووە، قەڵەمی شەڕی ناوخۆ نەبووە، قەڵەمی ئەژنۆی خەڵکی نەشکاندووە، دیلی ئازار نەداوە، نینۆکی خەڵکی هەڵنەکەندووە.\nئەحمەد سالار شکۆی شانۆی کوردییە، بە شانۆییەکانی چەخماخە و پاڵتۆ و جەنابی موفەتیش و پیسکەی تەڕپیر بووە بە بەشێک لە نوستالۆژیای هەموو کورد.\nیەکێتی دەبێ لەمە گەورەتربێت کە هەیە، ئەحمەد سالار بهێننەوە بۆ سلێمانی لە باشترین و بەرچاوترین شوێنی ئەو شارەدا پەیکەرێکی گەورەی شایانی بۆ بکەن. ئەحمەد سالار شێکسپیر و مۆلێر و چیخۆف و گۆگۆڵی وەرگێڕاوە بۆ زمانی کوردی.\nڕەنگە سەرنجڕاکێش بێت ئەگەر بزانن گۆرانی (بۆ دواجارە بەجێت دێڵم) کە هونەرمەندان کاڵێ و تایەری خەلیلی و لەیلای فەریقی دەیڵێن شیعری ئەم پیاوەیە. ئەحمەد سالار کوڕی سلێمانی و موڵکی کوردستانە، ئەو پیاوە چۆتە تەمەنەوە سبەینێ خوانەخواستە مەرگ زەفەری پێ بهێنێت بەدڵشکاوی دەمرێت. ئەو سەرکردایەتییە نوێیەی یەکێتی حەقە لەمە گەورەتربێت کە هەیە، بوغز و شەڕی کۆنەقین لە گڵبنێت، بە جۆرێک مامەڵە بکات کە خەڵک هەست بکات شتێ گۆڕاوە! ئەو پیاوە دوور لەم شارە بمرێت عەیبەیەکی گەورە لەسەر ناوچەوانی سلێمانی مۆر دەبێت، کە پەیکەری کەرێکیان دانا و نەیانهێشت پەیکەری ئەحمەد سالار لە سلێمانی دابنرێت.\nهەستن ئەحمەد سالار ئاشت بکەنەوە... ئیتر درەنگە..


Romans 6 NIV – ڕۆما 6 KSS | Biblica\nRomans 6 NIV – ڕۆما 6 KSS\nئازادبوون لە گوناه\n1باشە چی بڵێین؟ ئایا لە گوناه بەردەوام بین تاکو نیعمەت زیاد بێت؟ 2نەخێر! ئێمە کە سەبارەت بە گوناه مردین، ئیتر چۆن تێیدا بژین؟ 3ئایا نازانن ئێمە هەموومان کە بە لەئاوهەڵکێشان لەگەڵ عیسای مەسیح یەکمانگرتووە، هەروەها لە مردنەکەشیدا یەکمانگرتووە؟ 4بۆیە بە لەئاوهەڵکێشان لەگەڵ ئەو بۆ مردن نێژراین، تاکو چۆن مەسیح لەنێو مردووان بە شکۆی باوکەوە هەستایەوە، ئێمەش ژیانێکی نوێ بژین.\n5ئەگەر لە شێوەی مردنەکەی لەگەڵیدا یەکمانگرتبێت، لە هەستانەوەکەشی ئاوا دەبین. 6ئێمە دەزانین کە مرۆڤە کۆنەکەمان لەگەڵ ئەو لە خاچ درا، بۆ ئەوەی ئەو جەستەیەی کە لەژێر ڕکێفی گوناه بوو بتوانرێت بەلاوە بنرێت، هەتا چیتر کۆیلەی گوناه نەبین. 7ئەوەی مرد لە گوناه ئازاد کراوە.\n8بەڵام ئەگەر لەگەڵ مەسیحدا مردووین، باوەڕمان هەیە لەگەڵ ئەویش دەژین، 9دەزانین مەسیح کە لەنێو مردووان هەستێنرایەوە، جارێکی دیکە نامرێتەوە. ئیتر مردن دەسەڵاتی بەسەریدا نییە. 10ئەو مردنەی مرد، تەنها جارێک لەبەر گوناه مرد. بەڵام ئەو ژیانەی دەژیێت بۆ خودا دەژیێت.\n11ئێوەش سەبارەت بە گوناه خۆتان بە مردوو دابنێن، بەڵام بە یەکبوونتان لەگەڵ عیسای مەسیحدا خۆتان بۆ خودا بە زیندوو بزانن. 12کەواتە مەهێڵن گوناه حوکمڕانی لەشی لەناوچووتان بکات، تاکو گوێڕایەڵی ئارەزووەکانی بن. 13ئەندامانتان وەک ئامێری ناڕەوایی بۆ گوناه پێشکەش مەکەن، بەڵکو خۆتان پێشکەشی خودا بکەن، وەک زیندووی نێو مردووان و ئەندامانتان وەک ئامێری ڕاستودروستی بۆ خودا. 14چیتر گوناه دەسەڵاتی بەسەرتاندا نابێت، چونکە لەژێر سایەی شەریعەتدا نین، بەڵکو لەژێر سایەی نیعمەتدان.\n15کەواتە چی؟ ئایا گوناه بکەین، چونکە لەژێر سایەی شەریعەتدا نین بەڵکو لەژێر سایەی نیعمەتداین؟ نەخێر! 16ئایا نازانن کاتێک خۆتان وەک کۆیلە ملکەچی کەسێک دەکەن، دەبنە کۆیلەی ئەوەی ملکەچن بۆی، جا بۆ گوناه کە بەرەو مردنە یان بۆ گوێڕایەڵی کە بەرەو ڕاستودروستییە؟ 17بەڵام سوپاس بۆ خودا لەگەڵ ئەوەی کۆیلەی گوناه بوون، لە دڵەوە ملکەچی ئەو شێوە فێرکردنە بوون کە پێتان سپێردرا. 18ئێوە لە گوناه ئازاد کران و بوونە بەندەی ڕاستودروستی.\n19لەبەر لاوازی جەستەتان وەک مرۆڤێکی سادە دەدوێم. ئیتر وەک چۆن لەپێشدا ئەندامەکانی لەشتان وەک کۆیلەی گڵاوی و خراپە پێشکەشی خراپە کرد، ئێستاش ئەندامەکانتان وەک بەندەی ڕاستودروستی بۆ پیرۆزی پێشکەش بکەن، 20چونکە کاتێک کۆیلەی گوناه بوون، سەبارەت بە ڕاستودروستی ئازاد بوون. 21ئەو کاتە چ بەرهەمێکتان هەبوو لەو شتانەی ئێستا لە بەرامبەریان هەست بە تەریق بوونەوە دەکەن؟ چونکە دەرئەنجامی ئەو شتانە مردنە. 22بەڵام ئێستا کە لە گوناه ئازاد کراون و بوونەتە بەندەی خودا، بەرهەمتان بۆ پیرۆزی هەیە و دەرئەنجامەکەی ژیانی هەتاهەتاییە، 23چونکە کرێی گوناه مردنە، بەڵام دیاری خودا ژیانی هەتاهەتاییە کە لە ڕێگەی عیسای مەسیحی خاوەن شکۆمانەوەیە.\nKSS : ڕۆما 6


داوای ئەنجامنەدامی پرۆسەكەی لەشارەكە كردووە\nبەرپرسی یەكەمی یەكێتی لەكەركوك لەبارەی ئەنجامدانی ریفراندۆم هۆشداری دەداتە بارزانی\n17/09/2017 8256 جار خوێندراوه‌ته‌وه\nئاسۆ مامەند، بەرپرسی یەكەمی یەكێتی نیشتمانی كوردستان لەشاری كەركوك لەبارەی ریفراندۆمی هەرێمی كوردستان‌و ئەنجامدانی لەو شارە هۆشداریداوەتە مەسعود بارزانی.\nبەپێی ئەو زانیارییانەی لەسەرچاوەیەكی ئاگادار دراوە بەشارپرێس، لەچەند رۆژی رابردوو ئاسۆ مامەند، كە بەرپرسی مەڵبەندی كەركوكی یەكێتی نیشتمانی كوردستانە لەكەركوك پەیوەندی بەمەسعود بارزانی كردووە.\nهەر بەپێی زانیارییەكان، ئامانجی سەرەكی پەیوەندییەكە بۆ تاوتوێكردنی پرسی ئەنجامدانی ریفراندۆمی هەرێمی كوردستان بووە لەشاری كەركوك‌و لەو بارەوە هۆشداریداوە بەناوبراو.\nزانیارییەكان باس لەوەش دەكەن، كە ئاسۆ مامەند هۆشدارییەكەی بەشێوەیەك بەمەسعود بارزانی داوە، كە ئەگەر ریفراندۆم لەشاری كەركوك ئەنجامبدرێت، ئەوە بەزیان بۆ كورد دەشكێتەوە.\nشارپرێس ئەوەشی زانیوە، بیانووەكانی ئاسۆ مامەند ئەوە بووە، كە ئامادەكاری تەواو بۆ پرۆسەی ریفراندۆم لەشاری كەركوك نەكراوەو لقی كۆمسیۆنیش تازە لەو شارە كراوەتەوە، ئەمە سەرەڕای بوونی كێشەی ناوخۆیی لایەنەكان لەو شارە.\nهەروەها بەرپرسەكەی یەكێتی ئاشكرایكردووە، لەكاتی هەڵبژاردنەكانی رابردوو بەشێكی زۆر لەتوركومان‌و عەرەبەكان لەبەر نەجمەدین كەریم پارێزگاری كەركوك دەنگیان بەكورد داوە، بەڵام لەپرۆسەی ریفراندۆم لەگەڵ كورد نین، كە ئەوەش دەنگی بەڵێ بۆ ریفراندۆم كەمدەكاتەوە.\nئەمە لەكاتێكدایە، بڕیارە رۆژی 25/9/2017 ریفراندۆمی سەربەخۆیی هەرێمی كوردستان بەرێوەبچێت، كە بەپێی بڕیاری ئەنجوومەنی پارێزگای كەركوك‌و سەركردایەتی سیاسی كوردیش ئەو پرۆسەیە ناوچەكانی كەركوكیش دەگرێتەوە.\nلەبارەی وەڵامی بارزانی بۆ ئاسۆ مامەند، شارپرێس ئەوەی زانیوە، كە ناوبراو رایگەیاندووە، دوای تاوتوێكردنی ئەو پرسە وەڵامی دەداتەوە، بەڵام تائێستا وەڵام نەدراوەتەوە، كە ئەمەش بەرپرسەكەی یەكێتی نیگەران كردووە.\nئەو سەرچاوەیە ئەوەشی راگەیاند، بەهۆی نیگەرانییەكانی ئاسۆ مامەندو مەڵبەندی یەكێتی لەشاری كەركوك، ئەنجوومەنی مەڵبەندەكە بڕیاریانداوە، بانگەشە بۆ ریفراندۆمی سەربەخۆیی نەكەن، كە ئەو حیزبە دەنگی یەكەمی لەشارەكە هەیە.\nسەرچاوەكە ئاشكراشیكرد، لەچوارچێوەی ئەو نیگەرانییانەدا، بڕیارە بەم نزیكانە كۆسرەت رەسوڵ جێگری سكرتێری گشتی یەكێتی نیشتمانی سەردانی شاری كەركوك بكات، ئەوەش وەك نوێنەری مەسعود بارزانی.\nشاری كەركوك لەچوارچێوەی دەستووری عێراق‌و ماددەی 140 ناوچەی كێشە لەسەری نێوان هەرێم‌و عێراقە، كە ئەنجامدانی ئەو پرۆسەیە نیگەرانی‌و كاردانەوەی زۆری لایەنی بەغدای بەداوە هاتووە.